Yɛbɛyɛ Dɛn De Anigye Asom Yehowa? | Adesua\n“Sɛ onipa di mfe pii mpo a, ma n’ani nnye ne nyinaa mu.”—ƆSƐNK. 11:8.\nAdɛn nti na ɛtɔ da a ɛyɛ den sɛ yɛde anigye bɛsom Yehowa?\nƆkwan bɛn so na Bible betumi aboa yɛn ma yɛde anigye asom?\nƆkwan bɛn so na okunafo hiani no, Elia, ne odwontofo a ɔkyerɛw Dwom 102 nhwɛso no betumi aboa yɛn ma yɛde anigye asom?\n1. Nneɛma bɛn na Yehowa de ama yɛn a ebetumi ama yɛn ani gye?\nYEHOWA pɛ sɛ yɛn ani gye, enti wama yɛn nneɛma a ɛbɛboa yɛn ma yɛn ani agye ankasa. Anyɛ hwee koraa no wama yɛn nkwa. Bio, Yehowa atwe yɛn aba nokware som mu enti yebetumi de nkwa a yɛwɔ ayi no ayɛ. (Dw. 144:15; Yoh. 6:44) Yehowa ama yɛahu sɛ ɔdɔ yɛn na ɔbɔ yɛn kyidɔm ma yetumi som no. (Yer. 31:3; 2 Kor. 4:16) Seesei yɛwɔ honhom fam paradise mu, baabi a asomdwoe ne biakoyɛ di akoten. Bio, yɛda abusua kɛse bi mu, abusua a ɔdɔ ne honhom fam aduan abu so wom. Eyi nyinaa nka mfua, anidaso papa bi nso da yɛn anim.\n2. Dɛn nti na Onyankopɔn asomfo bi ani nnye?\n2 Nea Onyankopɔn de ama yɛn nyinaa akyi no, ɛtɔ da a ɛyɛ den ma n’asomfo bi sɛ wɔde anigye bɛsom no. Ebia wobesusuw sɛ wɔnsɛ hwee wɔ Yehowa ani so na wɔn som nsɔ n’ani. Sɛ obi ka kyerɛ saafo no sɛ wobetumi asom Yehowa “mfe pii” ma wɔn ani agye a, ebia wɔbɛka sɛ ɛyɛ daeso. Wɔn ani so no, ɛte sɛ nea esum kabii aduru wɔn a wonhu hann wɔ baabiara.—Ɔsɛnk. 11:8.\n3. Dɛn na ebetumi ama obi abam abu?\n3 Sɛ onua bi ani da biribi so na amma mu anaa yare bi bɛtena ne so anaa mpanyinyɛ teetee no a, n’abam betumi abu. (Dw. 71:9; Mmeb. 13:12; Ɔsɛnk. 7:7) Nokwasɛm bi nso wɔ hɔ a ɛsɛ sɛ Kristoni biara gye tom. Ɛne sɛ koma no yɛ okontomponi na ebetumi abu yɛn fɔ bere mpo a Onyankopɔn abu yɛn bem. (Yer. 17:9; 1 Yoh. 3:20) Ɔbonsam kyinkyim nsɛm to Onyankopɔn asomfo so. Nnipa a wokura Satan adwene bɛpɛ sɛ yenya adwene a Elifas nyae no bi. Hiob bere so no, Elifas kae sɛ Onyankopɔn mfa n’asomfo nyɛ hwee. Ná eyi yɛ atosɛm, na ɛda so ara yɛ atosɛm nnɛ.—Hiob 4:18, 19.\n4 Bible ma yɛn awerɛhyem sɛ wɔn a ‘wɔnam esum kabii bon mu’ no, Yehowa ka wɔn ho. (Dw. 23:4) Ɔkwan bɛn so na Yehowa ka yɛn ho? Ɔnam n’Asɛm no so bɔ yɛn kyidɔm. Tumi wɔ Onyankopɔn Asɛm Bible mu, enti “yetumi de tutu nneɛma a agye ntini gu.” Nneɛma a agye ntini a Bible tumi tutu gu no bi ne atosɛm ne nsusuwii bɔne. (2 Kor. 10:4, 5) Ɛnde, momma yɛnhwɛ nea ɛbɛyɛ a Bible bɛboa yɛn ma yɛde anigye asom Yehowa. Ɛnyɛ wo nkutoo na wubenya eyi so mfaso, na mmom wubetumi de aboa afoforo nso.\nBIBLE BETUMI ABOA WO MA WODE ANIGYE ASOM\n5. Dɛn na ɛbɛboa yɛn ma yɛde anigye asom?\n5 Ɔsomafo Paulo kyerɛɛ nneɛma bi a ebetumi aboa yɛn ma yɛanya anigye wɔ yɛn som mu. Otuu Korinto asafo no fo sɛ: “Monkɔ so ara nsɔ nhwɛ sɛ mowɔ gyidi no mu anaa.” (2 Kor. 13:5) “Gyidi” a ɔreka ho asɛm no ne nokware nkyerɛkyerɛ a Kristofo gye tom a wɔada no adi wɔ Bible mu no. Sɛ nea yɛka ne nea yɛyɛ ne Bible nkyerɛkyerɛ hyia a, ɛkyerɛ sɛ ‘yɛwɔ gyidi no mu.’ Yebedi Kristofo nkyerɛkyerɛ nyinaa so; yɛrempaw bi nnyaw bi.—Yak. 2:10, 11.\n6. Adɛn nti na ɛsɛ sɛ yɛsɔ yɛn ho hwɛ sɛ ‘yɛwɔ gyidi no mu anaa’? (Hwɛ mfonini a ɛwɔ adesua yi mfiase no.)\n6 Ebia ɛbɛyɛ den ama wo sɛ wobɛsɔ wo ho ahwɛ sɛ wowɔ gyidi no mu anaa. Nanso nea ɛsɛ sɛ yɛhyɛ no nsow ne sɛ sɛnea Yehowa bu yɛn na ehia na ɛnyɛ sɛnea yebu yɛn ho, efisɛ n’adwene korɔn sen yɛn adwene. (Yes. 55:8, 9) Sɛ Yehowa pɛɛpɛɛ n’asomfo mu a, ɛnyɛ n’adwene ne sɛ obenya wɔn ho mfomso, na mmom nea ɔrehwehwɛ ne sɛ obehu biribi pa bi wɔ wɔn ho na waboa wɔn ma wɔatumi asom no. Sɛ yɛde Onyankopɔn Asɛm sɔ hwɛ sɛ ‘yɛwɔ gyidi no mu’ a, yebehu yɛn ho sɛnea Onyankopɔn hu yɛn. Ɛba saa a, yɛrennya adwene da sɛ yɛnsɛ hwee wɔ Onyankopɔn ani so, na mmom yebehu Yehowa adwene. Yebehu sɛ yɛsom bo wɔ n’ani so. Sɛ yɛkae saa nokwasɛm yi a, ɛbɛyɛ te sɛ sum wɔ dan bi mu na yɛabue mpomma ma hann aba dan no mu.\n7. Sɛ yesusuw anokwafo a wɔn ho asɛm wɔ Bible mu no ho a, mfaso bɛn na yebenya?\n7 Sɛ yebetumi asɔ yɛn ho ahwɛ yiye a, ade biako a ebetumi aboa yɛn ne sɛ yebesusuw Yehowa asomfo anokwafo a wɔn ho asɛm wɔ Bible mu no ho. Hwɛ tebea a wɔkɔɔ mu na bisa wo ho sɛ: ‘Sɛ ɛyɛ me a, anka dɛn na mɛyɛ?’ Momma yɛnhwɛ nnipa abiɛsa bi ho asɛm wɔ Bible mu, na yɛnhwɛ sɛnea ebetumi aboa yɛn ma yɛasɔ yɛn ho ahwɛ sɛ ‘yɛwɔ gyidi no mu anaa.’ Eyi bɛhyɛ yɛn den ma yɛakɔ so de anigye asom.\nOKUNAFO HIANI NO\n8, 9. (a) Tebea bɛn na na okunafo hiani no wom? (b) Bere a okunafo no wɔ asɔrefie hɔ no, nsɛm bɛn na ebia osusuw ho?\n8 Bere a Yesu wɔ asɔrefie hɔ wɔ Yerusalem no, ohuu okunafo hiani bi. Sɛ nnɛ yentumi nyɛ pii mpo a, ɔbea no nhwɛso betumi aboa yɛn ma yɛde anigye asom. (Monkenkan Luka 21:1-4.) Ma yɛnhwɛ tebea a na okunafo no wom: Nea edi kan, na ne kunu aka baabi, na ebia na ɔda so ara redi ho yaw. Afei na nyamesom akannifo no yɛ apoobɔfo a ahiafo asɛm nyɛ wɔn mmɔbɔ, na mmom “wɔmemene akunafo afie.” (Luka 20:47) Ná okunafo no di hia buburoo, enti ntoboa a na obetumi ayi aboa asɔrefie no ara ne sika a anka ɔpaani begye simma kakraa bi.\n9 Afei twa tebea no ho mfonini: Okunafo yi aba asɔrefie adiwo hɔ a nkaprɛ mma abien kura no. Ebia ɔde nkaprɛ mma abien no toto ntoboa a na otumi yi bere a ne kunu te ase ho a, obu no sɛ esua dodo. Sɛ ɔhwɛ sɛnea wɔn a wodi n’anim reyi ntoboa akɛse akɛse a, ebia ɔbɛka sɛ ne sika no nnu hwee, enti ɔbɛfɛre wɔ ne tirim. Yennim ara, nanso sɛ saa na na osusuw mpo a, ɔyɛɛ nea obetumi de boaa nokware som.\n10. Dɛn na Yesu de kyerɛe sɛ okunafo no som bo wɔ Onyankopɔn ani so?\n10 Yesu maa yehui sɛ okunafo no ntoboa no som bo Yehowa ani so. Ɔkae sɛ ‘nea okunafo no de guu mu no sen’ asikafo no nyinaa de. Wɔn a wɔhwɛ sika so no de sika a ɔbea kunafo no yii ne nea afoforo de bae nyinaa bɛbom, nanso Yesu hyɛɛ da kamfoo ɔbea kunafo no. Sɛ wɔrekan sika no a, ɛbɛyɛ den sɛ wobehu sɛ okunafo no som bo wɔ Yehowa ani so na n’ani sɔ nkaprɛ mma abien no nso. Nanso asɛm no ne sɛ sɛnea Onyankopɔn hu tebea no na ehia na ɛnyɛ sɛnea afoforo anaa okunafo no mpo hu no. Wubetumi de okunafo no asɛm yi akari ahwɛ sɛ wowɔ gyidi no mu anaa?\nDɛn na wusua fi okunafo hiani no asɛm mu? (Hwɛ nkyekyɛm 8-10)\n11. Dɛn na wubetumi asua afi okunafo no asɛm mu?\n11 Wo nsɛm tebea na ɛbɛkyerɛ nea wubetumi de ama Yehowa. Onyin anaa yare nti, ebinom ntumi nyɛ pii wɔ asɛnka adwuma no mu. Ɛnde, ɛbɛyɛ papa sɛ wɔbɛka sɛ esua sɛ wobu ho akontaa anaa? Ebia wo ho yɛ den, nanso ɛno mpo no, sɛ wode nnɔnhwerew a wode yɛ asɛnka adwuma no toto nea Onyankopɔn nkurɔfo nyinaa yɛ ho a, anhwɛ a wubesusuw sɛ ennu baabiara. Nanso okunafo hiani no asɛm ma yehu sɛ Yehowa ani sɔ nea yetumi yɛ ma no biara, ɛnkanka bere a nneɛma mu ayɛ den. Wo deɛ bu kɔmpɔ hwɛ nea wutumi yɛ maa Yehowa afe a etwaam no. Wokae dɔnhwerew biako bi a wosam w’anim fifiri ansa na woretumi ayɛ asɛnka adwuma no? Sɛ saa a, nya awerɛhyem sɛ Yehowa ani sɔ nea wutumi yɛe saa dɔnhwerew no mu. Sɛ wusuasua ɔbea kunafo no na woyɛ nea wubetumi biara wɔ Yehowa som mu a, ɛbɛkyerɛ sɛ ‘wowɔ gyidi no mu.’\n“GYE ME KRA FI ME NSAM”\n12-14. (a) Adwene bɛn na Elia nyae? (b) Ɛbɛyɛ sɛ dɛn na ɛmaa Elia susuw saa?\n12 Ma yɛnhwɛ odiyifo Elia nso. Na ɔyɛ Yehowa somfo a ne gyidi yɛ den. Nanso eduu bere bi no, n’abam bui koraa, na ɔsrɛɛ Yehowa mpo sɛ ontwa ne nkwa so. Ɔkae sɛ: “Afei de, mabrɛ! O Yehowa, gye me kra fi me nsam.” (1 Ahe. 19:4) Sɛ tebea a ɛte saa ntoo obi a, ebia ɔbɛka sɛ Elia mpae no ‘yɛ hatuhatu.’ (Hiob 6:3) Nanso nea ɔda ne gya na onim sɛnea ɛhyehye no. Hyɛ no nsow sɛ Yehowa anka Elia anim, mmom ɔboaa no.\n13 Adɛn nti na Elia nyaa adwene a ɛte saa? Ná Elia ayɛ anwonwade bi ama Israelfo nyinaa ahu sɛ Yehowa ne nokware Nyankopɔn. Eyi akyi no, okunkum Baal adiyifo 450. (1 Ahe. 18:37-40) Ebia na Elia hwɛ kwan sɛ Onyankopɔn nkurɔfo bɛsan de nokware som asi hɔ, nanso amma saa. Ɔhemmaa tirimɔdenfo Yesebel soma ma wɔkɔka kyerɛɛ Elia sɛ obeyi no afi hɔ. Ehu kaa Elia ma oguan fii Israel kɔɔ anafo fam wɔ Yuda, na ɔkɔtenaa sare so baabi.—1 Ahe. 19:2-4.\n14 Bere a Elia hyɛ sare so hɔ no, ɛyɛɛ no sɛ n’adwuma nyinaa yɛ ɔbrɛgu ara kwa. Ɔka kyerɛɛ Yehowa sɛ: “Minye mensen m’agyanom.” Nea na ɔrepɛ akyerɛ ne sɛ ɔte sɛ ne nananom a wɔawuwu nnompe ne ɛho dɔte. Ɔno ara de n’adwene karii ne ho, na ohui sɛ ɔnsɛ hwee wɔ nnipa ani so na kampɛsɛ Yehowa ani so.\n15. Dɛn na Onyankopɔn yɛ maa Elia hui sɛ ɔda so ara som bo ma no?\n15 Nanso ɛnyɛ saa na ade nyinaa so Tumfoɔ no huu Elia. Ná Yehowa bu no sɛ ɔsom bo, na ɔyɛɛ biribi ma ohuu saa. Onyankopɔn somaa ɔbɔfo ma ɔkɔhyɛɛ Elia den. Bio, adaduanan a Elia de twaa kwan kɔɔ Bepɔw Horeb so nyinaa, Yehowa maa no aduan ne nsu. Mfiase no na Elia susuw sɛ Israelni biara nni hɔ a odi Yehowa nokware, nanso Yehowa ma ohui sɛ ɛnte saa. Nokwasɛm mpo ne sɛ Onyankopɔn de adwuma foforo hyɛɛ Elia nsa. Yehowa boaa Elia na ɛno maa onyaa ahoɔden foforo san toaa n’adwuma so sɛ odiyifo.—1 Ahe. 19:5-8, 15-19.\n16. Ɔkwan bɛn na Onyankopɔn afa so ahyɛ wo den?\n16 Elia asɛm no bɛma woahu sɛ woda so ara wɔ gyidi no mu, na ɛbɛboa wo ma wode anigye asom. Nea edi kan koraa no, kaakae nneɛma a Yehowa ayɛ ama wo. Wobɛkae bere bi a wo ho kyeree wo a ɔpanyin anaa onua foforo bi yɛɛ wo mmoa? (Gal. 6:2) Bible ne asafo nhoma ahorow ne Kristofo nhyiam mmaa wunhui sɛ Yehowa dwen wo ho anaa? Bere biara a wubenya mmoa a ɛte saa no, hu sɛ Yehowa na ɔreboa wo na da no ase.—Dw. 121:1, 2.\n17. Dɛn na Yehowa hu wɔ ne nkoa ho a n’ani sɔ?\n17 Nea ɛto so abien, kae sɛ sɛ obi ka sɛ ɔnsom bo wɔ Yehowa ani so a, na n’adwene na ɛredaadaa no. Sɛnea Onyankopɔn hu yɛn ne asɛm no na ɛnyɛ sɛnea yehu yɛn ho. (Monkenkan Romafo 14:4.) Yehowa ani sɔ yɛn som ne yɛn nokwaredi, na ɛnyɛ nneɛma akɛse akɛse a yetumi yɛ. Ebia Yehowa ani so no, woayɛ pii ama no sen nea wususuw. Saa na ohuu Elia. Ebia woaboa asafo no mufo bi wɔ akwan horow so a wunnim. Saa ara nso na ebia w’adwumaden ama nkurɔfo a wɔwɔ w’asasesin mu ate asɛmpa no.\n18. Dwumadi a Yehowa de ahyɛ wo nsa no kyerɛ sɛn?\n18 Afei kae sɛ bere biara a Yehowa de dwumadi bi bɛhyɛ wo nsa no, ɛkyerɛ sɛ n’ani sɔ nea woreyɛ. (Yer. 20:11) Sɛ ɛyɛ wo sɛ wo som adwuma nsow aba biara anaa ɛyɛ den sɛ wubedu botae bi ho wɔ Yehowa som mu a, ebia w’abam bebu te sɛ Elia. Nanso kae sɛ yɛn nyinaa wɔ hokwan kɛse bi a ɛso bi nni. Ɛno ne Ahenni ho asɛmpaka adwuma a yɛreyɛ ne Onyankopɔn din a ɛda yɛn so no. Enti kɔ so bata Yehowa ho. Woyɛ saa a, sɛnea Yesu kae wɔ ne mfatoho bi mu no, wo nso wubetumi anya “wo wura anigye no bi.”—Mat. 25:23.\n19. Tebea bɛn na odwontofo a ɔkyerɛw Dwom 102 no kɔɔ mu?\n19 Afei yɛnhwɛ odwontofo a ɔkyerɛw Dwom 102 no. Ná n’ani so atan no, efisɛ na ne mu nsu nyinaa atwe ma “wayɛ hahaaha.” (Dw. 102, atifi asɛm) Nsɛm a ɔkae no ma yehu sɛ na osusuw sɛ ɔyɛ ankonam a ɛyaw ne awerɛhow amene no. (Dw. 102:3, 4, 6, 11) Onyaa adwene sɛ Yehowa pɛ sɛ ɔtow no kyene mpo.—Dw. 102:10.\n20. Sɛ obi ani so tan no a, ɔkwan bɛn so na mpaebɔ bɛboa no ma woahu sɛ ɔsom bo wɔ Yehowa ani so?\n20 Ne nyinaa mu no, na odwontofo no wɔ ahoɔden kakra a obetumi de ayi Yehowa ayɛ. (Monkenkan Dwom 102:19-21.) Dwom 102 ma yehu sɛ wɔn a ‘wɔwɔ gyidi no mu’ mpo, ɛtɔ da a wɔbɛfa ɔhaw ne abɛbrɛsɛ mu ma agye wɔn adwene nyinaa. Odwontofo no kae sɛ wayɛ “sɛ anomaa koro a osi ɔdan atifi”; otwa n’ani hwɛ benkum oo, nifa oo, ne haw nko ara na ohu. (Dw. 102:7) Sɛ biribi saa to wo a, hwie wo komam asɛm gu Yehowa anim sɛnea odwontofo no yɛe no. Mpaebɔ bɛboa wo ma woahu sɛ woda so ara som bo wɔ Yehowa ani so. Wahyɛ bɔ sɛ ɔbɛyɛ aso atie onnibie mpaebɔ; “ɔremmu wɔn mpaebɔ animtiaa.” (Dw. 102:17) Gye Yehowa di; ɔbɛyɛ nea waka no.\n21. Dɛn na ɛbɛboa obi a wakɔ ahokyere mu ma ɔde anigye asom Yehowa?\n21 Bio nso Dwom 102 ma yehu nea ɛsɛ sɛ yɛyɛ na yɛde anigye asom Yehowa daa. Saa na odwontofo no yɛe; odwen ɔne Yehowa adamfofa ho. (Dw. 102:12, 27) Ohui sɛ Yehowa boa ne nkurɔfo bere a wɔakɔ ahokyere mu, na eyi kyekyee ne werɛ. Sɛ ɔhaw bi nti, wuntumi nyɛ pii seesei wɔ Onyankopɔn som mu a, bɔ ho mpae. Ɛnyɛ wo haw no ano aduru nko na ɛsɛ sɛ wosrɛ Yehowa, na mmom srɛ no sɛ ɔmmoa ma ‘wontumi mmɔ ne din’ nso.—Dw. 102:20, 21.\n22. Dɛn na yɛn mu biara betumi ayɛ na yɛanya Yehowa anim dom?\n22 Nea yɛasusuw ho yi kyerɛ sɛ Bible betumi aboa yɛn ma yɛahu sɛ ‘yɛwɔ gyidi no mu’ na yɛsom bo Yehowa ani so. Nokwasɛm ne sɛ Satan wiase yi mu deɛ, yɛrennya yɛn ho tɔtorɔtɔɔ. Ɛtɔ da a, yɛn abam bebu ma yɛayɛ hahaaha. Nanso sɛ yɛamma biribiara annye yɛn asabawmu na yɛn mu biara kɔ so tena Yehowa som mu a, yebenya n’anim dom na wama yɛn daa nkwa.—Mat. 24:13.


Забур 110 CARS - Nnwom 110 AKCB\n1Awurade ka kyerɛɛ me Wura se,\nbɛyɛ wʼanan ase ntiaso.”\n2Awurade bɛterɛw wʼahempema dennen mu afi Sion;\nna wubedi hene wɔ wʼatamfo so.\n3Wʼasraafo beyi wɔn koma mu\nda a wobɛkɔ ɔsa.\nTumi kronkron bɛyɛ wʼadurade\nna wo mmabun bɛba wo nkyɛn\nsɛnea obosu gugu anɔpahema.\n“Woyɛ daapem sɔfo\nsɛ Melkisedek sɛso.”\nɔbɛdwerɛw ahemfo wɔ nʼabufuwhyew da no.\n6Obebu amanaman atɛn aboaboa awufo ano;\nna wadwerɛw asodifo a wɔwɔ asase so nyinaa.\n7Ɔbɛnom asuwa a ɛda ɔkwankyɛn mu nsu\nenti obedi nkonim.\nƆhene no bɛnom asuwa a ɛda ɔkwankyɛn mu nsu,\nna wanya ahoɔden, na wagyina nkonimdi mu.\nAKCB : Nnwom 110


Asɛmmisa: Hwan ne Yesu Kristo?\nMmuaeɛ: Yei deɛ ɛnte sɛ asɛmmisa a ɛne sɛ “Nyankopͻn wͻ hͻ ampa?” nnipa kakra bi pɛ na na wͻbisa sɛ Yesu Kristo wͻ hͻ ampa. Wͻagye atom wͻ babiara sɛ ɛyɛ nokorɛ kann sɛ Yesu yɛ onipa wanante asase so pɛn wͻ Israel mfeɛ 2000 atwam nie. Akyinnyegyeɛ taa sͻre berɛ a wͻabͻ asɛmti Yesu Kristo so na wͻresusu ho. Ԑrekame ayɛ sɛ ͻsom biara kyerɛkyerɛ sɛ na Yesu yɛ odiyifoͻ anaa ͻkyerɛkyerɛfoͻ papa anaa nyamsomfoͻ papa. Ɔhaw no ne twerɛ kronkron no ka kyerɛ yɛn na Yesu kyɛn odiyifoͻ, ͻkyerɛkyerɛfoͻ papa anaa nyamesomfoͻ papa.\nC.S Lewis wͻ ne nwoma Mere Christianity twerɛɛ deɛ edi soͻ yi sɛ: “ Merebͻ mmͻden sɛ mɛsi obiara kwan na woanka nsɛnhunu pa ara a wͻka fa ne ho [Yesu Kristo]: Mayɛ krado sɛ mɛgye Yesu atom sɛ ͻkyerɛkyerɛfoͻ papa , nanso mennye no ntom sɛ ͻyɛ Nyankopͻn. Yei yɛ biribi a ɛnsɛ sɛ yɛka. Nipa anka ͻnsɛ hwee a anka ͻkaa nsɛm ahodoͻ saa a Yesu kaeɛ no ntumi nyɛ ͻkyerɛkyerɛfoͻ kɛseɛ ͻkyerɛkyerɛ suban pa ho nnoͻma saa da. Anka ͻbɛyɛ sɛ bͻdamfoͻ mmom a wͻka sɛ wayɛ kosua a wanoa de ato nsuo mu — anaa — anka ͻbɛyɛ bͻnefoͻ wͻ hell. Ԑsɛ sɛ w’ankasa yi deɛ wopɛ. Sɛ saa barima yi yɛ , na ͻyɛ Nyankopͻn ba, anaa bͻdamfoͻ bi anaa biribi foforͻ biara. Wobɛtumi apa no akͻdi gyimifoͻ bi akyi , na wobɛtumi ate ntasuo agu ne so na wakum no sɛ honhom bͻne; anaa woahwe ne nan ase na woafrɛ no Awurade ne Nyankopͻn. Na yɛnnye nsɛnhunu wͻkeka fa ne ho sɛ ͻyɛ nipa a ͻnim nkyerɛkyerɛ. Wammue ɛno so ama yɛn. Na wannya saa ͻpɛ no nso.”\nԐnneɛ na Yesu kyerɛɛ sɛ ͻyɛ hwan? Deɛn na twerɛ kronkron ka fa ne ho sɛ ͻyɛ? Deɛ edi kan yɛnhwɛ Yesu asɛm a ɛwͻ Yohane 10:30, “ Mene m’agya no yɛ baako.” Sɛ wohwɛ mu deɛ edi kan a anhwɛ wonnhu biribi a ɛkyerɛ sɛ ͻyɛ Nyankopͻn. Nanso hwɛ sɛnea Yudafoͻ no yԑԑ no wͻ n’asɛm a ͻkaeɛ no ho, “ Ԑnyɛ adwuma pa nti na yɛrebɛsi wo aboͻ na mmom abususɛm ntira, ɛfiri sɛ wo a woyɛ wo ho sɛ Nyankopͻn” (Yohane 10:33). Yodafoͻ no tee Yesu asɛm no ase sɛ, ͻse ͻyɛ Nyankopͻn. Nkyekyɛmu a na ɛdi hͻ no mu no, Yesu antene Yudafoͻ no sɛ “Manka sɛ meyɛ Nyankopͻn.” Yei kyerɛ sɛ na Yesu reka sɛ ͻyɛ Nyankopͻn berɛ a ͻkaa sɛ, “Mene agya no yɛ baako” (Yohane 10:30). Yohane 8:58 nso yɛ nhwɛsoͻ foforͻ: “Yesu see wͻn sɛ: Mereka akyerɛ mo nokorɛ pa ara mu sɛ, Abraham nnya mmaeɛ no, na mewͻ hͻ”, Yudafoͻ no tasee aboͻ sɛ wͻde bɛsi Yesu. (Yohane 8:59). Yesu ma yɛhu oniiko a ͻyɛ sɛ “ Me ara ne me ara” a ɛkyerɛ Nyankopͻn din wͻ apam dada no mu (Exodus 3:14). Adɛn nti na na Yudafoͻ no pɛ sɛ wͻsi Yesu aboͻ, sɛ anka wanka abususɛm sɛ, ͻyɛ Nyankopͻn a?\nYohane 1:1 ka sɛ: “Na asɛm no yɛ Nyankopͻn.” Yohane 1:14 ka sɛ “Asɛm no bɛyɛɛ honam.” Yei kyerɛ Yesu yɛ Nyankopͻn wͻ honam mu. Osuani Toma buaa Yesu sɛ “ M’awurade ne me Nyankopͻn” (Yohane 20:28). Yesu antenetene no. Ɔsomafoͻ Paulo kyerɛkyerɛɛ ne mu sɛ,”… yɛn Nyankopͻn kɛseɛ ne yɛn Agyenkwa, Yesu Kristo.” (Tito 2:13). Ɔsomafo Petro nso ka asɛm korͻ no ara, “… yɛn Nyankopͻn ne Agyenkwa Yesu Kristo” (2 Petro 1:1). Nyankopͻn, agya no nim oniiko Yesu yɛ ankasa nso, “ ɛdefa ͻba no ho, ͻka sɛ, w’ahennwa no bɛtena hͻ afebͻͻ, na tenee na ɛbɛkͻ so wͻ w’ahennie no mu.” Apam dada no ma yɛhu Kristo nyame su, “Na wͻawo akͻkoaa ama yɛn wͻama yɛn ͻbabanin, na n’ahennie bɛda ne mmatiri so, na wͻafrɛ ne din sɛ: ͻfotufoͻ nwanwani Nyankopͻn Tumfoͻ, daa agya, asomdwoeɛ hene” (Yesaia 9:6).\nEnti sɛnea C.S. Lewis ka no, gye a yɛbɛgye Yesu adi sɛ ͻyɛ ͻkyerɛkyerɛfoͻ papa no, ɛnyԑ ɛno ne asɛm no. Yesu no ankasa kyerɛɛ sɛ ͻyɛ Nyankopͻn. Sɛ ͻnyɛ Nyankopͻn a, ԑnneɛ na ͻyɛ ͻtorofoͻ, ma enti na ͻnyɛ odiyifoͻ, ͻkyerɛkyerɛfoͻ papa, anaa nyamesomni papa. Nnɛ animdefoͻ binom rekyerɛ Yesu nsɛm mu a ͻkyerɛ sɛ Yesu ankasa a ͻwͻ abakͻsɛm mu no anka nnoͻma pii a twerɛ kronkron ka fa ne ho no. Yɛyԑ hwan a yɛrekͻgye Nyankopͻn asɛm a ɛfa deɛ Yesu yɛeɛ anaa wannka ho? Deɛn nti na “nimdefoͻ” a ͻtenaa ase mfeɛ mpem mmienu nie no bɛyi Yesu ne ne nnoͻma ͻyɛeɛ anaa wͻn a wͻne no tenaeɛ, ͻsomm no na Yesu n’ankasa kyerɛkyerɛɛ no bԑyi afiri mu (Yohane 14:26)?\nAdɛn nti na asɛmmisa a ɛfa oniiko pͻtee Yesu yɛ no ho hia saa? Sɛ Yesu yɛ Nyankopͻn anaa ͻnnyɛ Nyankopͻn ho hia saa? Adeɛ baako a ɛho hia pa ara ne sɛ, sɛ Yesu anyɛ Nyankopͻn anka ne wuo no ntumi ntua wiase nyinaa bͻne no da. (1 Yohane 2:2). Nyankopͻn nko ara na ͻbɛtumi atua ɛka ɛso saa no (Romafoͻ 5:8, 2 Korintofoͻ 5:21). Na ɛsɛ sɛ Yesu yɛ Nyankopͻn na watumi atua yɛn ka a yɛde no. Na ɛsɛ sɛ Yesu bɛyɛ nipa na watumi awu. Nkwagye gyina Yesu mu gyedie nkutoo so. Yesu yɛ Nyame ɛno nti na Ɔno nko ara na yɛnam ne so nya adwenesakra. Yesu yɛ Nyame enti na otumi kaa sɛ, “ Mene kwan no, nokorɛ ne nkwa no, obi mma Agya no nkyɛn gye sɛ ɛnam me so” (Yohane 14:6).


Забур 145 CARS - Nnwom 145 AKCB\nAyeyi dwom. Dawid de.\n1Mɛma wo so, me Nyankopɔn, Ɔhenkɛse;\nmɛkamfo wo din daa daa.\n2Da biara, mɛkamfo wo;\nna mama wo din so daa daa.\n3Awurade so, na ɔsɛ nkamfo kɛse;\nobiara ntumi nsusuw ne kɛseyɛ.\n4Awo ntoatoaso baako bɛkamfo wo nnwuma akyerɛ afoforo;\nwɔbɛka wo nnwuma akɛse ho asɛm.\n5Wɔbɛka wʼanuonyam ne wo tumi a ɛheran no ho asɛm,\nna mɛdwene wʼanwonwadwuma ho.\n6Wɔbɛka wo nnwuma a ɛyɛ hu no mu tumi ho asɛm;\nna mapae mu aka wo nneyɛe akɛse no akyerɛ.\n7Wɔbɛhyɛ wo papayɛ mmoroso no ho fa,\nna wɔde anigye ato wo trenee ho dwom.\n8Awurade yɛ ɔdomfo ne mmɔborɔhunufo;\nne bo kyɛ fuw na nʼadɔe dɔɔso.\n9Awurade ye ma obiara;\nna ɔwɔ ahummɔbɔ ma nʼabɔde nyinaa.\n10Awurade, wʼabɔde nyinaa bɛkamfo wo;\nna wʼahotefo bɛma wo so.\n11Wɔbɛka wʼahenni no anuonyam ho asɛm\nna wɔaka wo mmaninyɛ ho asɛm,\n12sɛ ɛbɛyɛ a nnipa behu wo nnwuma akɛse\nne wʼahenni anuonyam a ɛheran no.\n13Wʼahenni yɛ daa ahenni,\nna wo tumidi wɔ hɔ ma awo ntoantoaso nyinaa.\nAwurade di ne bɔhyɛ nyinaa so,\nna ɔwɔ ɔdɔ ma biribiara a wayɛ.\n14Awurade wowaw wɔn a wɔhwe ase\nna ɔpagyaw wɔn a wɔn nnesoa ama wɔakom.\n15Aniwa nyinaa hwɛ wo kwan,\nna woma wɔn, wɔn aduan wɔ ne bere mu.\n16Wubue wo nsam,\nna woma biribiara a ɛwɔ nkwa no nʼapɛde.\n17Awurade teɛ wɔ nʼakwan nyinaa mu;\nna ɔyɛ adɔe ma nea wayɛ nyinaa.\n18Awurade bɛn wɔn a wɔfrɛ no nyinaa,\nwɔn a wɔfrɛ no nokware mu nyinaa.\n19Ɔyɛ wɔn a wosuro no no apɛde ma wɔn;\notie wɔn sufrɛ na ogye wɔn.\n20Awurade hwɛ wɔn a wɔdɔ no no nyinaa so,\nnanso amumɔyɛfo de, ɔbɛsɛe wɔn nyinaa.\n21Mʼano bɛkamfo Awurade.\nMa abɔde nyinaa nkamfo ne din kronkron no\nAKCB : Nnwom 145


Yesaia 34 | Intanɛt So Bible| Wiase Foforɔ Nkyerɛaseɛ\nYehowa betua aman no so ka (1-4)\nEdom bɛyɛ amamfo (5-17)\n34 Aman, mommra mmetie;Amanaman, monyɛ aso. Ma asaase ne ɛso nneɛma nyinaa ntie,Wiase ne nea ɛwom nyinaa. 2 Efisɛ Yehowa bo afuw aman nyinaa,+Na ne bo afuw wɔn asraafodɔm nyinaa.+ Ɔbɛsɛe wɔn;Ɔbɛma wɔakum wɔn.+ 3 Wɔn nkurɔfo a wɔakunkum wɔn no, wɔbɛtow wɔn agu,Na wɔn afunu bɛbɔn kankaankan;+Na wɔn mogya bɛhono mmepɔw.*+ 4 Ɔsoro asafo nyinaa bɛporɔw,Na wɔbɛbobɔw ɔsoro sɛ nhoma mmobɔwee. Wɔn asafo nyinaa bɛtetew agu,Sɛnea bobe so ahaban a awo tetew guNa borɔdɔma a atwintwam tetew gu no. 5 “Me sekan ano bɛfɔw wɔ ɔsoro.+ Ebesian aba Edom so abebu no atɛn,+Ɛbɛba nnipa a mabu wɔn atɛn sɛ mɛsɛe wɔn no so. 6 Yehowa wɔ sekan bi; mogya bɛyɛ ho nyinaa. Srade bɛyɛ ho nyinaa,+Adwennini nkumaa mogya ne mpɔnkye mogya bɛyɛ ho nyinaa,Adwennini asaabo ho srade bɛyɛ ho nyinaa. Yehowa wɔ afɔre bi bɔ wɔ Bosra;Ɔwɔ okunkɛse wɔ Edom asaase so.+ 7 Na ɛkoɔ* ne wɔn besian akɔ,Anantwinini nkumaa ne wɔn a wɔn ho yɛ den nyinaa. Mogya bɛfɔw wɔn asaase,Na srade afɔw wɔn dɔte twɔnn.” 8 Yehowa wɔ da a ɔde betua n’atamfo ka,*+Asotwe afe a obedi ama Sion.+ 9 Ne* nsuten bɛdan kootaa,Na ne dɔte adan sɔfe*Na n’asaase bɛyɛ sɛ kootaa a ɛrehyew. 10 Anadwo oo, anɔpa oo, ɛrennum;Na ne wusiw bɛkɔ soro daa daa. Kurow no bɛkɔ so ayɛ amamfo wɔ awo ntoatoaso nyinaa mu,Na obiara rentwam wɔ hɔ bio da.+ 11 Na nsu so dabodabo ne kɔtɔkɔ begye hɔ afa,Na patu asotenten ne kwaakwaadabi bɛtena hɔ. Na ɔde ɔsɛe susuhamaNe amamfoyɛ prumo* bɛto so. 12 N’adehye no mu biara nni hɔ a wɔde no bedi hene,Na n’abirɛmpɔn nyinaa bɛyera koraa. 13 Nsɔe befifi n’abantenten so,Na nsasono ne kokora afifi n’abannennen mu. Ɔbɛyɛ sakraman fi,+Ne nsohori tenabea. 14 Ɛhɔ na sare so mmoa ne mmoa a wosu te sɛ kraman behyia,Na wuram apɔnkye* besu afrɛ ne yɔnko. Yiw, anadwo anomaa* bɛba abedwudwo ne ho na ɔde hɔ ayɛ n’ahomegyebea. 15 Ɛhɔ na ɔkyereben bɛyɛ ne buw na watow ne nkosua,Na ɛhɔ na obesow na waboaboa ne mma ano wɔ ne nwini ase. Yiw, ɛhɔ na asansa bɛboaboa wɔn ano, obiara ne ne hokafo. 16 Monhwehwɛ Yehowa nhoma mu na monkenkan no den: Baako mpo renyera;Obiara benya ɔhokafo,Efisɛ ahyɛde no fi Yehowa anom,Na ne honhom na aboa wɔn ano. 17 Ɔno na wabɔ ntonto ama wɔn,Na n’ankasa nsa na asusuw wɔn kyɛfa ama wɔn.* Ɛbɛyɛ wɔn agyapade afebɔɔ,Na wɔbɛtena so awo ntoatoaso nyinaa mu.\n^ Anaa “wɔn mogya bɛtene afa mmepɔw so.”\n^ Anaa “Yehowa wɔ aweredi da.”\n^ Ɛbɛyɛ sɛ ɛyɛ Bosra, Edom ahenkurow.\n^ Ɛyɛ hama bi a dade hyɛ ano a wɔde susuw ɔdan hwɛ sɛ ɔdan no teɛ anaa.\n^ Ebetumi nso akyerɛ, “abosom a wɔte sɛ mpɔnkye.”\n^ Anomaa bi a ɔte sɛ patu.\n^ Nt., “ɔde susuhama akyɛ ama wɔn.”


ﺍﻋﻤﺎﻝ ﺍﻟﺮﺳﻞ 13 NAV - Asomafo 13 NA-TWI | Biblica América Latina\nﺍﻋﻤﺎﻝ ﺍﻟﺮﺳﻞ 13 NAV - Asomafo 13 NA-TWI\nWɔsoma asɛmpatrɛw adwumayɛfo\n1Adiyifo ne akyerɛkyerɛfo a na wɔwɔ Antiokia asafo no mu no bi ne: Barnaba ne Simon, a na wɔfrɛ no “Onipa Tuntum,” ne Kireneni Lukio ne Manaen a wɔtetew no ne ɔhene Herode no ne Saulo. 2 Bere a wɔresom Awurade na wɔredi mmuada no, Honhom Kronkron no ka kyerɛɛ wɔn se, “Munyi Barnaba ne Saulo na wonkodi dwuma a ɛno nti mafrɛ wɔn no mma me.”\n3 Wodii mmuada, bɔɔ mpae, de wɔn nsa guu wɔn so, somaa wɔn.\n4 Honhom Kronkron somaa wɔn no, wɔkɔɔ Seleukia. Wofi hɔ no, wɔtoaa wɔn akwantu no so koduu Kipro. 5 Woduu Salami no, wɔkaa Onyankopɔn asɛm wɔ Yudafo hyiadan mu. Saa bere no, na Yohane Marko ka wɔn ho sɛ ɔsomfo.\n6 Wotwaam wɔ supɔw no so koduu Pafo, na ɛhɔ na wohyiaa Yudani nkonyaayifo bi a ɔfrɛ ne ho sɛ odiyifo a na ne din de Bar-Yesu. 7 Na n’adamfo ne amrado a ɔwɔ supɔw no so a ne din de Sergio Paulo no. Saa amrado a na onim nyansa yiye no soma ma wɔkɔfrɛɛ Barnaba ne Saulo, efisɛ, na ɔrepɛ Onyankopɔn asɛm atie. 8 Nanso nkonyaayifo Bar-Yesu a, Hela kasa mu wɔfrɛ no Elima no ampene so, efisɛ, na ɔmpɛ sɛ amrado yi betie Onyankopɔn asɛm.\n9 Afei Honhom Kronkron bɛhyɛɛ Saulo a ne din de Paulo no ma ma ɔhwɛɛ nkonyaayifo Elima dinn kae se, 10 “Ɔbonsam ba a ɔte sɛ wo! Wompɛ ade pa biara yiye. Nnaadaa ahorow ahyɛ wo ma. Bere biara, wopɛ sɛ wodan Awurade nokwasɛm ani ma ɛyɛ nkontomposɛm! 11 Awurade bɛtwe w’aso ama w’ani afura a worenhu ade fi saa bere yi de kosi bere bi.” Ɛhɔ ara Elima ani furae a na ɔde ne nsa rekeka sɛ obenya obi aso no mu anaa. 12 Amrado no huu asɛm a asi no, ogyee Awurade asɛm no dii. Awurade ho asɛm a ɔtee no maa ne ho dwiriw no.\nAsomafo no kodu Antiokia\n13 Paulo ne n’ahokafo no tenaa hyɛn mu fii Pafo kɔɔ Perge a ɛwɔ Pamfilia no; ɛhɔ na Yohane a ne din baako nso ne Marko no gyaw wɔn hɔ san kɔɔ Yerusalem. 14 Wofi Perge no, wɔkɔɔ Antiokia a ɛwɔ Pisidia. Eduu Homeda no, wɔkɔɔ hyiadan mu kɔsomee.\n15 Wɔkenkan Mose Mmara no ne Adiyifo no nsɛm wiei no, hyiadan no mu mpanyimfo no soma kɔka kyerɛɛ wɔn se, “Anuanom, sɛ mowɔ asɛm bi a mobɛka de ahyɛ nnipa no nkuran a mowɔ ho kwan sɛ moka.”\n16 Afei, Paulo sɔre gyinae, nyam ne nsa fitii ase kasae se, “Me nuanom Israelfo ne Amanamanmufo a mowɔ ha a mosom Onyankopɔn no, muntie me!\n17 “Israel Nyankopɔn yii yɛn nenanom ma wɔyɛɛ ɔman kɛse bere a na wɔte Misraim asase so no. Onyankopɔn nam ne tumi kɛse so yii wɔn fii Misraim, 18 na ɔhwɛɛ wɔn so wɔ sare so mfe aduanan. 19 Ɔsɛee amanaman ason wɔ Kanaan asase so na ɔde asase no maa ne nkurɔfo, 20 ma wɔtenaa so mfe ahanan ne aduonum. Eyi akyi no, ɔmaa atemmufo dii wɔn so kosii sɛ odiyifo Samuel bae.\n21 Bere a wɔpɛe sɛ wonya ɔhene ma odi wɔn so no, Onyankopɔn de Kis ba Saulo a ofi Benyamin abusua mu no maa wɔn ma odii wɔn so mfe aduanan. 22 Onyankopɔn tuu Saulo ade so na ɔde Dawid sii n’anan mu. Asɛm a Onyankopɔn ka faa Dawid ho ne sɛ, ‘Mahu sɛ Yisai ba Dawid ne onipa a mepɛ no; ɔyɛ onipa a ɔbɛyɛ nea mepɛ nyinaa.’ 23 Sɛnea Onyankopɔn hyɛɛ ho bɔ no, Yesu a ɔyɛ Dawid aseni no na ɔyɛɛ no Israelfo Agyenkwa. 24 Ansa na Yesu rebefi n’adwuma ase no, Yohane kaa adwensakra ho asɛm kyerɛɛ Israelfo se, wɔnsakra mfi wɔn bɔne ho na wɔmma wɔmmɔ wɔn asu. 25 Ansa na Yohane rebewie n’asɛnka no, obisaa nnipa no se, ‘Mususuw sɛ meyɛ hena? Ɛnyɛ me ne onipa a moretwɛn no no. Ɛrenkyɛ biara, nea moretwɛn no no bɛba, na mensɛ sɛ mɛworɔw ne mpaboa mafi ne nan.’\n26 “Me nuanom Abraham asefo ne Amanamanmufo a mosom Onyankopɔn a mowɔ ha, yɛn nti na Onyankopɔn soma ma wɔde saa nkwagyesɛm yi abrɛ yɛn. 27 Esiane sɛ na nnipa a na wɔte Yerusalem ne wɔn mpanyimfo nnim sɛ ɔno ne Agyenkwa no, na wɔnte adiyifo no nsɛm a wɔkenkan no Homeda no ase no nti, wobuu Yesu kumfɔ maa adiyifo no nsɛm no baa mu. 28 Ɛwom sɛ wɔannya afobusɛm bi annyina so ammu no kumfɔ de, nanso wɔsrɛɛ Pilato sɛ onkum no. 29 Wɔyɛɛ biribiara a Kyerɛwsɛm no ka fa ne ho wiei no, woyii no fii asɛnnua no so kosiee no.\n30 “Nanso Onyankopɔn ma ɔsɔre fii awufo mu. 31 Ne wusɔre akyi no, na ɔtaa yi ne ho adi kyerɛ wɔn a na wɔne no tu kwan fi Galilea kɔ Yerusalem no. Wɔn ne nnipa a wodi ne ho adanse kyerɛ Israelfo no.\n32 “Afei yɛwɔ ha sɛ yɛrebɛka Asɛmpa no akyerɛ mo se, Onyankopɔn nam sɔre a ɔmaa Yesu Kristo sɔre fii awufo mu no so ama bɔ a ɔhyɛɛ yɛn nenanom no aba mu. 33 Eyi ne nea wɔakyerɛw wɔ Nnwom a ɛto so abien mu no se, ‘Woyɛ me ba; ɛnnɛ, mabɛyɛ w’agya.’\n34 “Asɛm a Onyankopɔn ka faa sɔre a ɔmaa no sɔre fii awufo mu na ɔrensan nkɔ porɔw mu no ne sɛ, ‘Mede nhyira kronkron a mehyɛɛ Dawid ho bɔ no behyira wo.’ 35 Wɔaka no baabi nso se, ‘Woremma wo ba kronkron no mporɔw.’ 36 Dawid bere so, ɔsom Onyankopɔn kosii sɛ owui ma wosiee no ne nenanom nkyɛn pɛɛ na ɔporɔwee. 37 Nanso nea Onyankopɔn nyanee no fii awufo mu no amporɔw.\n38 ”Anuanom, ɛsɛ sɛ mo nyinaa te ase sɛ, ɛnam Yesu so na wɔka bɔne fafiri ho asɛm kyerɛ mo. 39 Ɛsɛ sɛ mote ase sɛ, obiara a ogye no di no, wɔabu no bem a anka Mose mmara ntumi mmu no no. 40 Monhwɛ yiye na adiyifo no nkɔm a wɔhyɛe se, 41 ‘Mo fɛwdifo! Momma ɛnyɛ mo nwonwa na monyera! efisɛ, adwuma a mereyɛ wɔ mo bere so no yɛ biribi a sɛ obi kyerɛkyerɛ mo mu a, morente ase!’ no amma mo so.”\n42 Paulo ne Barnaba refi asɔredan no mu no, nnipa no srɛɛ wɔn sɛ Homeda a ɛreba no, wɔmmra mmɛkyerɛkyerɛ wɔn bio. 43 Nnipa no wiee nhyiam no, Yudafo ne Amanamanmufo bebree a wɔasakra aba Yudasom mu no tu dii Paulo ne Barnaba akyi. Asomafo no tuu wɔn fo, hyɛɛ wɔn nkuran sɛ wɔntena ase Onyankopɔn adom mu.\nAsomafo no kɔ Amanamanmufo nkyɛn\n44 Homeda a edi so no dui no, ɛkame ayɛ sɛ wɔn a wɔte kurow no mu no nyinaa betiee Awurade asɛm. 45 Yudafo no huu nnipa kuw no, wɔn ani bere sɔre gyee nsɛm a Paulo reka no ho akyinnye, kasa tiaa no. 46 Nanso Paulo ne Barnaba de akokoduru kɔɔ so kae se, “Mone nnipa a ɛsɛ sɛ wɔka Onyankopɔn asɛm no kyerɛ mo kan. Na sɛ moapo na mummu mo ho sɛ nkwa a enni awiei ho hia mo nti, yebegyaw mo hɔ akɔ Amanamanmufo no nkyɛn. 47 Ahyɛde a Awurade de ama yɛn ne sɛ, ‘Mayɛ mo Amanamanmufo nyinaa kanea; ɛnam mo so na wobegye wiasefo nyinaa nkwa.’ “\n48 Amanamanmufo no tee saa asɛm yi no, wɔn ani gyei na wɔkamfoo Awurade asɛm no, na wɔn a wɔayi wɔn ama nkwa a enni awiei no bɛyɛɛ gyidifo. 49 Na Awurade asɛm no trɛwee ɔmantam no mu nyinaa. 50 Nanso Yudafo no tuu nnipa atitiriw a wɔwɔ kurow no mu no ne mmea nyamesurofo a na wɔwɔ hɔ bi a wodi mu no aso ma wɔtaa Paulo ne Barnaba, pam wɔn fii ɔman no mu. 51 Nanso asomafo no poroporow wɔn nan ase mfuturu guu wɔn so fii hɔ kɔɔ Ikonium. 52 Anigye ne Honhom Kronkron hyɛɛ asuafo a na wɔwɔ Antiokia no ma.\nNA-TWI : Asomafo 13


Ɔsom ntamadan no (1-37)\nƆsom ntamadan no ho ntama (1-14)\nNtamadan no nnua ne ne nnyinaso (15-30)\nNtwamutam ne nkataano no (31-37)\n26 “Nwene ntama du fa yɛ ɔsom ntamadan+ no. Nneɛma a wode bɛyɛ saa ntama du no ne hama papa a wɔde yɛ nwera, hama bruu, hama afasebiri, ne hama kɔkɔɔ. Ma wɔnnwene kerubim+ wɔ ntama no biara mu. 2 Ma ntama no mu biara tenten nyɛ basafa* 28, na emu biara tɛtrɛtɛ nyɛ basafa 4. Ɛsɛ sɛ ntama no nyinaa kɛse yɛ pɛ.+ 3 Keka ntama anum si anim ma baako ntoa baako so, na keka anum a aka no nso si anim ma baako ntoa baako so. 4 Afei fa hama bruu yɛ hankare toto ntama a wɔakeka asi anim no baako ano, na yɛ saa ara wɔ ntama a wɔakeka asi anim baako a aka no nso ano; ɛhɔ na wɔbɛka abien no abom. 5 Yɛ nhankare 50 wɔ ntama no baako ano, na yɛ 50 wɔ ntama a aka no nso ano; ɛhɔ na wɔbɛka abien no abom; enti baabi a nhankare no wɔ no bedi nhwɛanim. 6 Fa sika kɔkɔɔ yɛ nnade nketewa 50 fa suso ntama abien no mu na ɛmmom baako.+ 7 “Afei fa apɔnkye nwi+ yɛ ntama 11 a wode bɛkata ɔsom ntamadan no so.+ 8 Ma ntama no mu biara tenten nyɛ basafa 30, na emu biara tɛtrɛtɛ nyɛ basafa 4. Ma ntama 11 no nyinaa kɛse nyɛ pɛ. 9 Keka ntama anum si anim yɛ no ntama baako, na ka asia a aka no nso si anim yɛ no baako. Nea ɛto so asia no, bu to so abien wɔ ntamadan no anim. 10 Afei yɛ nhankare 50 toto ntama a wɔaka abom no baako ano, na yɛ 50 wɔ ntama a aka no nso ano; ɛhɔ na wɔbɛka abien no abom. 11 Fa kɔbere yɛ nnade nketewa 50 fa hyehyɛ nhankare no mu, na ka ntama abien no bom ma ɛnyɛ baako. 12 Ntama no fã a ɛbɛboro so no de, ma ɛnsensɛn hɔ. Ntama a ɛbɛka no, emu fã bɛsensɛn ɔsom ntamadan no akyi. 13 Ntama a ɛboro so no, ma emu basafa baako ngu ɔsom ntamadan no benkum na basafa baako nso ngu nifa, na ɛnkata n’afanu nyinaa. 14 “Afei fa adwennini nhoma a wɔahyɛ no kɔkɔɔ yɛ nkataso, na fa sukraman* nhoma nso yɛ nkataso foforo gu so.+ 15 “Paapae ɔkanto nnua fa sisi hɔ ma ɛnyɛ ɔsom ntamadan no nnua.+ 16 Ma nnua no biara tenten nyɛ basafa du na ne tɛtrɛtɛ nyɛ basafa baako ne fã. 17 Yɛ pɔw abien a ɛsa so wɔ nnua no biara ase. Nnua a mode besisi hɔ ama ɔsom ntamadan no, yɛ ne nyinaa saa ara. 18 Fa nnua no mu 20 sisi ɔsom ntamadan no fã a ɛhwɛ anaafo fam no. 19 “Afei fa dwetɛ yɛ nnyinaso+ 40 a wode nnua 20 no besisi so. Ntamadan nnua no biara benya pɔw abien, na wɔde nnyinaso abien bɛhyɛ baako ase, na wɔde abien abien ahyehyɛ nnua a aka no mu biara ase.+ 20 Fa nnua 20 nso sisi ɔsom ntamadan no fã noho a ɛhwɛ atifi fam no, 21 na fa dwetɛ yɛ nnyinaso 40 a nnua no besisi so. Ntamadan dua baako benya nnyinaso abien, na nnua a aka no mu biara nso benya nnyinaso abien. 22 Ɔsom ntamadan no akyi a ɛhwɛ atɔe fam no nso, wode nnua no asia besisi hɔ.+ 23 Wobɛyɛ ntamadan nnua no abien asisi ɔsom ntamadan no ntwea abien so wɔ akyi. 24 Ka bɔ so abien fi fam kosi soro ma enhyia wɔ baabi a kawa a edi kan no wɔ no. Saa ara na wobɛyɛ abien no nyinaa; ɛno na ɛbɛyɛ ntamadan no ntwea abien no. 25 Enti ɛbɛyɛ nnua awotwe ne dwetɛ nnyinaso 16; ntamadan dua baako benya nnyinaso abien wɔ ase, na nnua a aka no mu biara nso benya nnyinaso abien wɔ ase. 26 “Afei fa ɔkanto nnua yɛ mmeamu anum beabea ntamadan nnua no mu wɔ ɔfã baako,+ 27 fa mmeamu anum beabea nnua no mu wɔ ɔfã foforo, na fa mmeamu anum nso beabea ɔsom ntamadan no akyi a ɛhwɛ atɔe fam no. 28 Mmeamu a ɛwɔ ntamadan nnua no mfinimfini no de, ɛsɛ sɛ ɛtoam fi ti kosi ti. 29 “Fa sika kɔkɔɔ fa ntamadan nnua no ho,+ na fa sika kɔkɔɔ yɛ nkawa a mmeamu no bɛhyehyɛ mu no. Mmeamu no nso, fa sika kɔkɔɔ fa ho. 30 Ɔsom ntamadan no, yɛ no sɛnea mekyerɛɛ wo wɔ bepɔw no so no.+ 31 “Fa hama bruu, hama afasebiri, hama kɔkɔɔ, ne hama papa a wɔde yɛ nwera yɛ ntwamutam,+ na wɔnnwene kerubim wom. 32 Afei fa ɔkanto yɛ adum anan na fa sika kɔkɔɔ fa ho, na fa ntwamutam no sɛn so. Fa sika kɔkɔɔ yɛ adum no ho nsusomu, na fa adum no sisi dwetɛ nnyinaso anan so. 33 Fa ntwamutam no sɛn nnade nketewa no ase na fa Adanse Adaka no+ si dan no mu. Ma ntwamutam no nkyɛ Kronkronbea+ no ne Kronkron Mu Kronkronbea+ no mu. 34 Fa mmuaso no kata Adanse Adaka no so wɔ Kronkron Mu Kronkronbea hɔ. 35 “Afei fa ɔpon no si ntwamutam no anim wɔ ɔsom ntamadan no atifi fam, na fa kaneadua+ no si anaafo fam. Ma ɔpon no ne kaneadua no nni nhwɛanim. 36 Fa hama bruu, hama afasebiri, hama kɔkɔɔ, ne hama papa a wɔde yɛ nwera nwene ntama* sɛn ntamadan no kwan ano.+ 37 Afei fa ɔkanto yɛ adum anum a wode ntama* no bɛsensɛn so; fa sika kɔkɔɔ fa adum no ho. Fa sika kɔkɔɔ yɛ ɛho nsusomu, na fa kɔbere yɛ nnyinaso anum a wode adum no besisi so.


KENKAN WƆ Acholi Afrikaans Albanian American Sign Language Amharic Arabic Argentinean Sign Language Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Betsimisaraka (Southern) Bicol Bislama Boulou Brazilian Sign Language Bulgarian Cambodian Catalan Cebuano Changana (Mozambique) Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuukese Chuvash Cibemba Cinyanja Colombian Sign Language Croatian Czech Dangme Danish Digor Douala Drehu Dutch Ecuadorian Sign Language Efik English Estonian Ewe Fijian Finnish Fon French Ga Garifuna Georgian German German Sign Language Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Icelandic Igbo Iloko Indian Sign Language Indonesian Isoko Italian Italian Sign Language Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Polish Sign Language Ponapean Portuguese Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Serbia) Romany (Vlax, Russia) Runyankore Russian Russian Sign Language Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Tuvaluan Twi Tzeltal Tzotzil Ukrainian Umbundu Urdu Urhobo Uruund Uzbek Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nLUZIA TƆ GU NE NAN BENKUM SO. Ɔyɛ abofra no, onyaa yare bi a yɛfrɛ no polio anaa mmubui. Ɛyɛ yare bi a ɛsan pa ara, na ɛkyere onipa no nkwaadɔm. Bere a Luzia dii mfe 16 no, na ɔyɛ adwuma ma ɔbaa bi. Ɔbaa no ka kyerɛɛ no sɛ: “Onyankopɔn de mmubui twee w’aso, efisɛ woyɛɛ wo maame so asoɔden na woammu no.” Mfe bi akyi no, na Luzia da so ara kae sɛnea asɛm no ma odii yaw no.\nBERE A DAMARIS BEHUI SƐ ƆWƆ KOKORAM WƆ N’AMEMENE MU NO, ne papa bisaa no sɛ: “Ɛdɛn bɔne na woayɛ a enti wei ato wo yi? Ɛbɛyɛ sɛ woadi bɔne kɛse bi. Ɛno nti na Onyankopɔn retwe w’aso no.” Asɛm no bubuu Damaris koma.\nƐnyɛ ɛnnɛ na nnipa fii ase nyaa saa adwene a ɛne sɛ Onyankopɔn de yare twe nnipa aso no. Nhoma bi ka sɛ, Kristo bere so no, na nnipa bebree gye di sɛ “sɛ obi yare a, ɛyɛ bɔne a wayɛ anaasɛ ne busuani bi ayɛ na ɔrenya ho asotwe.” (Manners and Customs of Bible Lands) Nhoma bi nso ka sɛ, Kristo wu akyi bɛyɛ afe 500 Y.B. kosi 1500 Y.B. no, “na ebinom gye di sɛ, sɛ wɔyɛ bɔne a, Onyankopɔn de yare twe wɔn aso.” (Medieval Medicine and the Plague) Ɛnde yemmisa sɛ, afeha a ɛto so 14 mu no, bere a yaredɔm kunkum nnipa ɔpepem pii wɔ Europe no, na ɛyɛ Onyankopɔn na ɔretwe abɔnefo aso anaa? Anaasɛ sɛnea nhwehwɛmufo behui no, ɛyɛ mmoawammoawa bi kɛkɛ na ɛde yare no bae? Ebia obi bebisa sɛ, enti Onyankopɔn de yare twe nnebɔneyɛfo aso ampa? *\nSUSUW HO HWƐ: Sɛ ɛyɛ ampa sɛ Onyankopɔn de yare ne amanehunu twee wɔn a wɔayɛ bɔne no aso a, wohwɛ a anka ne Ba Yesu bɛsa ayarefo no yare? Anka ɛno renkyerɛ sɛ Yesu resɔre atia Onyankopɔn atemmu ne n’atɛntrenee anaa? (Mateo 4:23, 24) Yesu rensɔre ntia nea Onyankopɔn reyɛ da. Yesu kaa sɛ: “Meyɛ nea ɛsɔ n’ani daa.” Ɔsan kaa sɛ “sɛnea Agya no ahyɛ me sɛ menyɛ no, saa ara na mereyɛ.”—Yohane 8:29; 14:31.\nNea Bible ka no, emu da hɔ. Ɛka sɛ: “Nkontomposɛm biara nni” Yehowa Nyankopɔn mu. (Deuteronomium 32:4) Sɛ yɛbɛyɛ nhwɛso a, Onyankopɔn remma wimhyɛn nkonya akwanhyia mma nnipa ɔhaha pii a wɔnyɛɛ bɔne biara nwuwu esiane onipa baako a ɔwɔ wimhyɛn no mu a ɔpɛ sɛ ɔtwe n’aso nti! Abraham a ɔyɛ Onyankopɔn somfo nokwafo no kaa Onyankopɔn trenee ho asɛm. Ɔkaa sɛ, Onyankopɔn ‘rempra atreneefo nka abɔnefo ho’ da. Ɔde kaa ho sɛ, Onyankopɔn ‘rentumi nyɛ saa da.’ (Genesis 18:23, 25) Bible san ka sɛ “Onyankopɔn de, ɔnyɛ bɔne”; ɔnyɛ “nea ɛnteɛ.”—Hiob 34:10-12.\nNEA BIBLE MA YEHU FA AMANEHUNU HO\nSɛ yehu amane a, ɛnyɛ bɔne pɔtee bi a yɛayɛ nti na Onyankopɔn retwe yɛn aso. Yesu ankasa maa nokwasɛm yi mu daa hɔ pefee bere a ɔne n’asuafo no huu ɔbarima bi a yɛwoo no onifuraefo no. “N’asuafo no bisaa no sɛ: ‘Rabi, hena na ɔyɛɛ bɔne, ɔbarima yi anaa n’awofo, a enti wɔwoo no onifuraefo yi?’ Yesu buae sɛ: ‘Ɔbarima yi anaa n’awofo mu biara nyɛɛ bɔne, na mmom sɛnea Onyankopɔn nnwuma bɛda adi wɔ ne fam ntia.’”—Yohane 9:1-3.\nSɛnea na atosɛm abu so nti, ɛbɛyɛ sɛ ɛyɛɛ Yesu asuafo no nwonwa bere a ɔka kyerɛɛ wɔn sɛ ɛnyɛ ɔbarima no anaa n’awofo na ɛyɛɛ bɔne ma enti ɔrehu amane. Ɛnyɛ sɛ Yesu saa ɔbarima no anifurae no kɛkɛ, na mmom ɔyɛɛ saa sɛnea ɛbɛyɛ a saa gyidi hunu a ɛne sɛ Onyankopɔn de amanehunu twe yɛn aso no, obetu ase. (Yohane 9:6, 7) Wɔn a ɛnnɛ yare denneennen bi reteetee wɔn no, wobetumi anya awerɛkyekye sɛ ɛnyɛ Onyankopɔn na ɔde saa amanehunu no aba wɔn so.\nSɛ ɛyɛ ampa sɛ Onyankopɔn de yare twee wɔn a wɔayɛ bɔne no aso a, wohwɛ a anka Yesu bɛsa wɔn yare?\n“Wontumi mfa nnebɔne nsɔ Onyankopɔn nhwɛ, na ɔno nso nsɔ obiara nhwɛ.” (YAKOBO 1:13) Anokwa, ɛrenkyɛ “nnebɔne” a ateetee adesamma mfehaha pii no befi hɔ. Ebi ne yare, ɛyaw, ne owu.\nYesu Kristo ‘saa wɔn a wɔyare nyinaa yare.’ (MATEO 8:16) Bere a Onyankopɔn Ba no saa wɔn a wɔbaa ne nkyɛn no nyinaa yare no, na ɔde rekyerɛ nea Onyankopɔn Ahenni bɛyɛ wɔ wiase nyinaa.\n“[Onyankopɔn] bɛpopa wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio. Kan nneɛma no atwam.”—ADIYISƐM 21:3-5.\nHENA NA ƆMA YEHU AMANE?\nƐnde, adɛn nti na nnipa hu amane pii na yɛfa ɛyaw bebree mu saa? Nkurɔfo asusuw saa asɛmmisa yi ho mfehaha pii ni. Sɛ ɛnyɛ Onyankopɔn na ɔma yehu amane a, ɛnde na ɛyɛ hena? Yebesusuw saa nsɛmmisa yi ho wɔ asɛm a edi hɔ no mu.\n^ nky. 4 Ɛwom sɛ tete mmere mu no, na ɛtɔ mmere bi a Onyankopɔn twe afoforo aso esiane bɔne pɔtee bi a wɔayɛ de, nanso Bible no nkyerɛ sɛ ɛnnɛ sɛ obi yɛ bɔne a, Yehowa de nneɛma bi te sɛ yare anaa asiane twe n’aso.\nBible ma yehu nneɛma mmiɛnsa a ɛma nnipa hu amane.\nShare Share Amanehunu—Ɛyɛ Asotwe a Efi Onyankopɔn Hɔ Anaa?\nwp18 nɔma 3 kr. 10-11\nText Baabi a wubetumi atwe nneɛma akenkan ƆWƐN-ABAN Enti Onyankopɔn Dwen Wo Ho?\nAudio Baabi a wubetumi atwe nneɛma abɔ atie ƆWƐN-ABAN Enti Onyankopɔn Dwen Wo Ho?\nShare Share ƆWƐN-ABAN Enti Onyankopɔn Dwen Wo Ho?\nEnti Onyankopɔn Dwen Wo Ho?\nƆWƐN-ABAN Enti Onyankopɔn Dwen Wo Ho?


มีคาห์ 1 TNCV - Mika 1 ASCB\n1Awurade de saa nsɛm yi brɛɛ Moresetni Mika1.1 Mika asekyerɛ ne “Hwan na ɔte sɛ Awurade.” Samaria ne Yerusalem: Saa nkuropɔn mmienu yi gyina hɔ ma Israel ne Yuda. Atemmuo a Mika hyɛɛ ho nkɔm no fa aman mmienu no ho na ɛmfa wɔn nkuropɔn no nko ho. ɛberɛ a na Yotam, Ahas ne Hesekia di adeɛ wɔ Yuda no. Anisoadehunu a ɔhunuiɛ fa Samaria ne Yerusalem ho.\nmontie, asase ne mo a mote so nyinaa.\nOtumfoɔ Awurade redi adanseɛ atia mo,\nɔkasa firi nʼasɔredan kronkron no mu.\nAtemmuo A Ɛtia Samaria Ne Yerusalem\n3Monhwɛ! Awurade firi nʼatenaeɛ reba;\nɔresiane na ɔnante asase sorɔnsorɔmmea so.\n4Mmepɔ nane wɔ nʼase,\nmmɔnhwa mu paepae\nte sɛ nsuo a ɛsiane ɔherɛ so firi kokoɔ so.\n5Yei nyinaa yɛ Yakob nnebɔne,\nne bɔne ahodoɔ a ɛwɔ Israel efie enti.\nYakob nnebɔne ne sɛn?\nƐnyɛ Samaria anaa?\nNa ɛhe ne Yuda sorɔnsorɔmmea?\nƐnyɛ Yerusalem anaa?\n6“Enti mɛyɛ Samaria kuro no mmubuiɛ sie,\nMehwie nʼaboɔ agu bɔnhwa mu\n7Wɔbɛbubu nʼahoni nyinaa mu asinasini;\nwɔde ogya bɛhyɛ nʼasɔredan mu ayɛyɛdeɛ nyinaa.\nMɛsɛe ne nsɛsodeɛ nyinaa.\nEsiane sɛ nʼakyɛdeɛ a waboa ano no nyinaa\nɔnya firii adwamanfoɔ akatua mu no enti\nwɔde bɛma adwamanfoɔ.”\nOsu Ne Awerɛhoɔ\n8Yeinom enti mɛsu atwa agyaadwoɔ;\nmede adagya bɛnante na mennhyɛ mpaboa.\nMɛpɔ so sɛ odompo\nna masu sɛ ɔpatuo.\n9Nʼapirakuro no wuo ayɛ den;\nAbɛduru me nkurɔfoɔ ɛpono ano\nmpo aduru Yerusalem ankasa.\nMo a mowɔ Bet-Leafra deɛ\nmonyantam mfuturo mu.\n11Monsene nkɔ adagya ne aniwuo mu,\nWɔn a wɔte Saanan ntumi mpue\nBet-Esel wɔ awerɛhoɔ mu;\nɛfiri sɛ, wo hɔ na ɔnya ne banbɔ.\n12Wɔn a wɔte Marot de ɔyea nukanuka wɔ mu\nɛfiri sɛ amanehunu a ɛfiri Awurade hɔ aba\nabɛduru Yerusalem ɛpono ano.\nmonsiesie nteaseɛnam no.\nMo ne bɔne farebae\nma Ɔbabaa Sion,\nna modii Israel anim kɔɔ bɔne mu.\n14Enti mode ntetemu akyɛdeɛ bɛma Moreset-Gat,\nAksib kuro bɛdaadaa Israel ahemfo.\n15Mede nkonimdifoɔ bɛtoa mo\nDeɛ ɔyɛ Israel onimuonyamfoɔ no\n16Monyi mo tirinwi mfa nni awerɛhoɔ,\nmommɔ tikwa te sɛ ɔpete,\nɛfiri sɛ, wɔbɛfa wɔn afiri mo nkyɛn\nakɔ nnommumfa mu.\nASCB : Mika 1


ƐYƐ asusow bere mu wɔ afe 31 Y.B. mu. Asram kakraa bi atwam fi bere a Yesu ne Samariani ɔbea bi kasae bere a ofi Yudea rekɔ Galilea no.\nBere a Yesu aka asɛm pii wɔ Galilea nyinaa awie no, ɔsan kɔ Yudea bio na ɔkɔka asɛm wɔ hyiadan mu wɔ hɔ. Sɛ wɔde nea Bible ka wɔ Yesu Galilea som adwuma ho no toto ho a, ɛnde ná ɛnka ne Yudea dwumadi ahorow wɔ nsrahwɛ yi mu ne wɔ asram a odii Twam no wɔ ha wɔ kan Twam akyi no ho asɛm pii. Ɛda adi sɛ wɔantie no wɔ ne som adwuma no mu wɔ Yudea te sɛ nea wɔyɛe wɔ Galilea no.\nAnkyɛ, Yesu kɔ Yudafo kuropɔn Yerusalem mu kodi afe 31 Y.B. mu Twam Afahyɛ no. Ɛha no, wɔ beae a ɛbɛn kurowpon no Nguanten Ponkɛse no, ɔtare bi da hɔ a wɔfrɛ no Betesda a ayarefo, anifuraefo ne mpakye pii ba ho. Wogye di sɛ sɛ nnipa totɔ nsu no mu bere a nsu no wosow a wobenya ayaresa.\nƐyɛ homeda, na Yesu hu ɔbarima bi a wayare mfe 38 wɔ ɔtare no ho. Yesu nim mfe dodow a ɔbarima no de ayare nti, obisa sɛ: “Wopɛ sɛ wo ho yɛ wo den anaa?”\nObua Yesu sɛ: “Owura, minni onipa bi a sɛ nsu no fono a, ɔde me kɔto ɔtare no mu; na sɛ merekɔ a, na obi adi me kan akɔ mu.”\nYesu ka kyerɛ no sɛ: “Sɔre, yi wo kɛtɛ, na nantew!” Amonom hɔ ara ɔbarima no nya apɔwmuden, oyi ne kɛtɛ, na ofi ase nantew!\nNanso bere a Yudafo no hu ɔbarima no, wɔka sɛ: “Ɛnnɛ yɛ homeda; wunni hokwan sɛ wosoa wo kɛtɛ.”\nƆbarima no bua wɔn sɛ: “Nea ɔmaa me ho yɛɛ me den no, ɔno ara na osee me sɛ: Yi wo kɛtɛ, na nantew!”\nWobisa sɛ: “Hena ne onipa a osee wo sɛ: Yi wo kɛtɛ na nantew no?” Ná Yesu atwe ne ho afi hɔ esiane nkurɔfokuw no nti, na nea wɔsaa no yare no nnim Yesu din. Nanso akyiri yi, Yesu ne ɔbarima no hyia wɔ asɔrefi hɔ, na ɔbarima no hu nea ɔsaa no yare no.\nEnti ɔbarima a wɔsaa no yare no hu Yudafo no na ɔka kyerɛ wɔn sɛ Yesu na ɔsaa no yare. Bere a Yudafo no te eyi no, wɔkɔ Yesu nkyɛn. Dɛn ntia? Wokobisa nea enti a otumi yɛ anwonwade ahorow yi anaa? Dabi. Mmom no, wɔpɛ sɛ wɔbɔ no sobo efisɛ ɔyɛɛ nneɛma pa yi homeda. Na wofi ase taa no mpo! Luka 4:44; Yohane 5:1–16.\n▪ Bɛyɛ bere tenten bɛn ni a Yesu kɔɔ Yudea?\n▪ Dɛn nti Betesda tare no agye din pii saa?\n▪ Anwonwade bɛn na Yesu yɛ wɔ ɔtare no ho, na dɛn na Yudafo no yɛ?\nShare Share Ɔyɛ Nnwuma Pa Homeda\ngt ti 29


Hiob 21 | Intanɛt So Bible| Wiase Foforɔ Nkyerɛaseɛ\n21 Ɛnna Hiob buae sɛ: 2 “Monyɛ aso ntie m’asɛm yi yiye, Na momma eyi nkyekye mo werɛ. 3 Montɔ mo bo ase mma me na merebɛkasa; Na sɛ mekasa wie a, mo mu biara betumi adi fɛw.+ 4 Me de, onipa na meka me haw kyerɛ no anaa? Sɛ saa a, anka me honhom ho rempere no anaa? 5 Monnan mo ani nhwɛ me, momfa ahodwiriw nhwɛ me, Na momfa mo nsa nto mo ano.+ 6 Sɛ mekae eyi a, ɛhaw me, Na me ho popo nso. 7 Dɛn nti koraa na abɔnefo kɔ so tena ase,+ Wonyin kyɛ, na wonya wɔn ho kɛse?+ 8 Wɔn mma ase tim wɔ wɔn ani so, Na wɔn asefo ase tim wɔ wɔn anim. 9 Wɔn afie mu, asomdwoe nkutoo, na akomatu biara nni hɔ;+ Onyankopɔn abaa nso nni wɔn so. 10 Wɔn anantwinini wo, wɔn ho nsu nsɛe kwa; Wɔn anantwibere wo,+ na wɔmpɔn. 11 Wɔma wɔn mma fi adi sɛ nguankuw, Na wɔn mma huruhuruw. 12 Wɔde mpintin ne asanku bɔ dwom,+ Na abɛn nnyigyei ma wodi ahurusi. 13 Wogye wɔn ani wɔn nkwa nna mu;+ Afei nso wosian kɔ Adamoa* mu afrɛ so. 14 Wɔka kyerɛ nokware Nyankopɔn no sɛ, ‘Fi yɛn nkyɛn kɔ!+ Na yenni anigye biara wɔ w’akwan ho nimdeɛ mu.+ 15 Ade nyinaa so Tumfoɔ no yɛ hena a ɛsɛ sɛ yɛsom no,+ Na sɛ yɛne no di nkitaho a, dɛn na yenya fi mu?’+ 16 Hwɛ! Wɔn yiyeyɛ nni wɔn nsam.+ Me ne nnebɔneyɛfo agyinatu ntam kwan ware.+ 17 Mpɛn ahe na nnebɔneyɛfo kanea dum,+ Na mpɛn ahe na amanehunu to wɔn? Mpɛn ahe na ɔde n’abufuw ba wɔn so bɛsɛe wɔn?+ 18 Wɔte sɛ sare wɔ mframa ano anaa?+ Anaasɛ wɔte sɛ ntɛtɛwa a osuframa huw kɔ? 19 Amanehunu na Onyankopɔn bɛkora so ama ɔdebɔneyɛfo mma;+ Obetua no so ka ma wahu.+ 20 N’aniwa behu ne sɛe, Na ɔbɛnom ade nyinaa so Tumfoɔ no abufuw.+ 21 Dɛn na ɛbɛyɛ no anigye wɔ ne fie, ne kɔ akyi, Bere a wɔatwa n’asram so no?+ 22 Obetumi akyerɛkyerɛ Onyankopɔn,+ Bere a Ɔno na obu atitiriw atɛn no?+ 23 Oyi na obewu wɔ ne yiyedi kɛse mu,+ Bere a n’asom adwo no koraa na ɔte hɔ dwoodwoo no; 24 Bere a n’asrɛ adɔ srade, Na ne nnompe mu hon ayɛ sɔkyee no. 25 Na obi nso de, owu wɔ ne kra awerɛhow mu Bere a onnii nneɛma pa.+ 26 Wɔn nyinaa, dɔte mu na wɔbɛkɔ akɔda,+ Na mmoawa na ɛbɛkata wɔn so.+ 27 Hwɛ! Minim mo adwene nyinaa Ne adwemmɔne a moanya wɔ me ho no.+ 28 Efisɛ mubisa sɛ, ‘Otitiriw fie wɔ he, Na nnebɔneyɛfo ntamadan, wɔn tenabea no wɔ he?’+ 29 Mummisaa wɔn a wɔkɔ kwan so no anaa? Na wɔn nsɛnkyerɛnne nso, monhwɛɛ no yiye? 30 Munhui sɛ ɔbɔnefo fa ne ho di amanehunu da?+ Na wogye no abufuw da? 31 Hena na ɔbɛka ne kwan ho asɛm asi n’anim?+ Na nea wayɛ no, hena na obetua no so ka?+ 32 Ɔno de, ɔdamoa mu na wɔde no bɛkɔ,+ Na wobesi pɛ wɔ ne da so. 33 Subon dɔtetɔw mu bɛyɛ no dɛ,+ Na ɔbɛtwe adesamma nyinaa adi n’akyi,+ Na wɔn a wodii n’anim no dodow nni ano. 34 Hwɛ sɛnea mo awerɛkyekye no yɛ adehunu+ Na mo nsɛm no yɛ nkontompo nko ara!”


3 Enti, sɛ wɔanyan mo+ ne Kristo a, monkɔ so nhwehwɛ nneɛma a ɛwɔ soro,+ baabi a Kristo te wɔ Onyankopɔn nsa nifa so+ no. 2 Momfa mo adwene nsi nneɛma a ɛwɔ soro so,+ na ɛnyɛ nneɛma a ɛwɔ asase so.+ 3 Na muwui,+ na wɔde mo nkwa+ ne Kristo ahintaw Onyankopɔn mu.+ 4 Sɛ wɔda Kristo, yɛn nkwa+ no, adi a, mo nso wɔbɛda mo adi+ aka ne ho anuonyam mu.+ 5 Enti, munkum+ mo nipadua akwaa+ a ɛwɔ asase so no wɔ aguamammɔ, afide, nna ho akɔnnɔ,+ nkate bɔne, ne anibere+ a ɛyɛ abosonsom ho. 6 Saa nneɛma yi nti na Onyankopɔn abufuw reba.+ 7 Mo nso bere bi a na mote eyinom mu no, monantew saa ara.+ 8 Nanso afei munyi ne nyinaa ngu,+ bobɔne, abufuw, nnebɔne, ɔkasatia,+ na mommma kasafĩ+ mmfi mo anom mmpue. 9 Munnnidi atoro nnkyerɛ mo ho.+ Munyi nipasu dedaw+ no ne ne nneyɛe ngu, 10 na monhyɛ nipasu foforo+ a wɔnam nokware nimdeɛ so reyɛ no foforo sɛnea Onii a ɔbɔe no suban+ te, 11 baabi a Helani anaa Yudani nni hɔ, twetiatwa anaa momonoto nni hɔ, ɔnanani, Skiteni, akoa anaa ɔdehye+ nni hɔ, na mmom Kristo ne ade nyinaa wɔn nyinaa mu no.+ 12 Enti sɛ́ nnipa a Onyankopɔn apaw mo,+ akronkronfo ne adɔfo no, monhyɛ ayamhyehye,+ ayamye, ahobrɛase adwene,+ odwo,+ ne abodwokyɛre.+ 13 Sɛ obi wɔ asɛm+ tia ne yɔnko a, monkɔ so nnya mo ho abotare na momfa mfirifiri mo ho korakora.+ Sɛnea Yehowa de afiri mo+ no, mo nso monyɛ saa ara. 14 Na eyinom nyinaa akyi no, monhyɛ ɔdɔ+ efisɛ ɛyɛ koroyɛ hama+ a ɛyɛ pɛ. 15 Bio nso, momma Kristo asomdwoe+ nni mo koma+ so, na ɛno mu na wɔfrɛɛ mo bae wɔ nipadua biako+ mu. Monkyerɛ nneɛma ho anisɔ. 16 Momma Kristo asɛm no ntena mo mu mmoro so nyansa+ nyinaa mu. Monkɔ so mfa nnwom,+ ayeyi, ne honhom mu nnwom+ a ɛho wɔ nyam nkyerɛkyerɛ+ mo ho mfa ntutu mo ho fo, na monto nnwom mo koma mu mma Yehowa.+ 17 Na biribiara a moyɛ no, kasa mu oo, adwuma mu oo,+ monyɛ ne nyinaa wɔ Awurade Yesu din mu+ mfa no so nna Agya Onyankopɔn ase.+ 18 Ɔyerenom, mommrɛ mo ho ase+ mma mo kununom, sɛnea ɛfata Awurade mu. 19 Okununom, monkɔ so nnɔ mo yerenom+ na mommma mo bo mmfuw wɔn denneennen.+ 20 Mma, muntie mo awofo asɛm+ ade nyinaa mu, na eyi na ɛsɔ ani Awurade mu. 21 Agyanom, monnhyɛ mo mma abufuw+ na wɔn abam ammu. 22 Nkoa, muntie mo honam fam wuranom asɛm ade nyinaa mu,+ ɛnyɛ nnipa ani so som, sɛ wɔn a wɔsɔ nnipa ani,+ na mmom koma a emu tew mu, Yehowa suro+ mu. 23 Biribiara a moreyɛ no, mumfi ɔkra nyinaa mu nyɛ+ no sɛ moyɛ ma Yehowa+ na ɛnyɛ nnipa, 24 efisɛ munim sɛ Yehowa nsam+ na mubenya akatua a ɛfata no sɛ apɛgyade.+ Monsom Owura Kristo no sɛ nkoa.+ 25 Nokwarem no, nea ɔyɛ bɔne no benya adebɔne a ɔyɛe no so akatua,+ na animhwɛ nnim.+


“Wobɛka Me Ho Wɔ Paradise”—Luka 23:43 | Adesua\nKENKAN WƆ Afrikaans Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kabuverdianu Kannada Kekchi Kenyan Sign Language Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaraguan Sign Language Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Salvadoran Sign Language Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu\n“Wobɛka me ho wɔ Paradise.”—LUKA 23:43.\nNNWOM: 145, 139\nƐbɔ a Onyankopɔn hyɛɛ Abraham no, sɛn na ɛma yehu sɛ paradise bɛba daakye?\nNkɔmhyɛ ahorow a ɛwɔ Yesaia nhoma no mu no, dɛn na ɛma yehu sɛ ebenya mmamu kɛse daakye?\nDɛn na ɛkyerɛ sɛ Yesu ne ɔdebɔneyɛfo a na ɔsɛn ne nkyɛn no ankɔ Paradise ɛda a wowui no?\n1, 2. Ɛsono sɛnea obiara te paradise ase. Ebi ne sɛn?\nNEA na ɛrekɔ so no, na ɛka koma pa ara. Anuanom a wofi aman foforo so kɔɔ nhyiam bi wɔ Seoul, Korea. Bere a anuanom refi agoprama no so no, Adansefo a wɔwɔ Korea no betwaa wɔn ho hyiae. Wɔn mu pii nyam wɔn nsa, na wɔkeka kyerɛɛ wɔn ho sɛ “Yebehyia wɔ Paradise!” Wohwɛ a, paradise bɛn na na wɔreka ho asɛm no?\n2 Ɛsono sɛnea obiara te paradise ase. Ebinom ka sɛ paradise yɛ nsusuwii hunu. Afoforo nso ka sɛ, baabiara a wɔkɔ a wɔn ani gye na wɔn koma tɔ wɔn yam no, ɛhɔ ne paradise. Obi a ɔkɔm de no a ɔte ɔpon a aduan ahyɛ so ma ho nso, ebia ɔbɛte nka sɛ ɔwɔ paradise. Mfe pii a atwam no, ɔbea bi kopuee obon bi a wuram nhwiren ahyɛ mu mã so. Ɛkaa ne koma araa ma ɔteɛɛm sɛ: “Hwɛ, Paradise ni!” Ɛwom sɛ afe biara sukyerɛmma tɔ gu hɔ ma ɛba soro bɛboro anammɔn 50 (mita 15) de, nanso ɛnnɛ ne nnɛ nyinaa, wɔda so ara frɛ saa beae no Paradise. Sɛ wɔka Paradise a, wote ase sɛn? Wugye di sɛ ɛbɛba?\n3. Bere bɛn na Bible dii kan kaa Paradise ho asɛm?\n3 Bible ka paradise a na ɛwɔ hɔ bere bi ne paradise a ɛbɛba daakye ho asɛm. Paradise ho asɛm pue wɔ Bible ho nhoma a edi kan no mu. Wɔkyerɛɛ Katolek Douay Version nkyerɛase no ase fii Latin kasa mu. Saa Bible nkyerɛase no ka wɔ Genesis 2:8 sɛ: “Efi mfiase no na Awurade Nyankopɔn yɛɛ paradise a ɛhɔ yɛ anigye: ɛhɔ na ɔde [Adam] a na wabɔ no no kɔtenae.” (Yɛn na yɛasi ɔfã bi so dua no.) Tete Hebri nkyerɛwee no ka ‘Eden turo’ ho asɛm. Eden kyerɛ “Anigye,” na nokwasɛm ne sɛ, na turo no mu yɛ anika. Ná aduan abu so wɔ hɔ, na ɛhɔ yɛ fɛ, na na asomdwoe wɔ nnipa ne mmoa pii a wɔwɔ hɔ no ntam.—Gen. 1:29-31.\n4. Adɛn nti na yebetumi afrɛ Eden turo no paradise?\n4 Hebri asɛmfua a ɛkyerɛ “turo” no, Hela mu no, wɔkyerɛ ase pa·raʹdei·sos; nea ɛkyerɛ ne paradise. M’Clintock ne Strong Cyclopaedia no ka sɛ, sɛ Helani te pa·raʹdei·sos a, nea ɛba n’adwenem ni: “Prama kɛse a ɛyɛ fɛ a wɔabɔ ho ban a biribiara a ebetumi apira obi nni hɔ. Ɛyɛ baabi a kwae mu nnua atenten akɛse sisi a emu pii sow aba, na sare pii wɔ nsuten a ani tew a ɛdeda hɔ no ano. Atwe ne nguan pii di nsuten no ho akɔneaba.”—Fa toto Genesis 2:15, 16 ho.\n5, 6. Ɛyɛɛ dɛn na Paradise yerae, na asɛm bɛn na ebinom bisa?\n5 Paradise a ɛte saa na Onyankopɔn de Adam ne Hawa kɔtenaa mu, nanso wɔankɔ so antena hɔ. Adɛn ntia? Wɔyɛɛ Onyankopɔn so asoɔden, ɛno nti, na wɔmfata sɛ wɔkɔ so tena hɔ. Wei maa Paradise bɔɔ wɔne wɔn asefo. (Gen. 3:23, 24) Ɛwom sɛ onipa biara ankɔ so antena Eden turo no mu de, nanso ɛbɛyɛ sɛ bere a Nsuyiri no baa Noa bere so no, na ɛwɔ hɔ.\n6 Ebia ebinom bebisa sɛ: ‘Ɛda bi bɛba a, ɔbarima, ɔbea, anaa abofra bi benya Paradise atena wɔ asase so bio?’ Dɛn na adanse ahorow a ɛwɔ hɔ no ma yehu? Sɛ wohwɛ kwan sɛ wo ne w’adɔfo bɛtena Paradise a, wowɔ nea enti pa ara a wugye di sɛ nea wohwɛ kwan no bɛba? Nea enti a wugye di pa ara sɛ Paradise bɛba no, wubetumi akyerɛkyerɛ mu?\nNEA ƐKYERƐ SƐ PARADISE BƐBA\n7, 8. (a) Ɛbɔ bɛn na Onyankopɔn hyɛɛ Abraham? (b) Adwene bɛn na ɛbɛyɛ sɛ Onyankopɔn bɔhyɛ no maa Abraham nyae?\n7 Yehowa na ɔyɛɛ asase so Paradise a edi kan no, na ɔno ara nso na ɔma wɔkyerɛw Bible. Enti sɛ yɛrepɛ baabi a yebenya Paradise ho nsɛmmisa ho mmuae pa ara a, ɛyɛ Bible mu. Yɛnhwɛ asɛm a Onyankopɔn ka kyerɛɛ n’adamfo Abraham. Onyankopɔn kaa sɛ, ɔbɛma Abraham asefo adɔɔso ‘sɛ mpoano anwea.’ Afei, Onyankopɔn hyɛɛ Abraham saa bɔ kɛse yi: “W’aseni so na asase so aman nyinaa nam benya nhyira, efisɛ woayɛ aso ama me.” (Gen. 22:17, 18) Onyankopɔn tĩĩ saa bɔhyɛ no mu kyerɛɛ Abraham ba ne ne banana.—Kenkan Genesis 26:4; 28:14.\n8 Biribiara nni Bible mu a ɛkyerɛ sɛ, Abraham nyaa adwene sɛ awiei koraa no, nnipa benya Paradise sɛ akatua wɔ soro. Enti bere a Onyankopɔn kaa sɛ obehyira “asase so aman nyinaa” no, ɛbɛyɛ sɛ Abraham nyaa adwene sɛ saa nhyira no bɛba asase so. Onyankopɔn na ɔhyɛɛ saa bɔ no nti, na asɛm no fa asetena pa a “asase so aman nyinaa” benya ho. Biribi foforo kɔɔ so wɔ Onyankopɔn nkurɔfo asetenam a ɛkyerɛ sɛ paradise bɛba asase so anaa?\n9, 10. Ɛbɔ ahorow a wɔhyɛe akyiri yi bɛn na ɛma yegye di sɛ paradise bɛba daakye?\n9 Dawid yɛ Abraham aseni. Ɔkaa sɛ, bere bi bɛba a yɛrenhu “nnebɔneyɛfo” ne “amumɔyɛfo” bio. Adɛn ntia? Efisɛ Bible ka sɛ “ɔdebɔneyɛfo nni hɔ bio.” (Dw. 37:1, 2, 10) Mmom, “ahobrɛasefo benya asase no adi, na wɔagye wɔn ani asomdwoe bebree mu.” Onyankopɔn maa Dawid san hyɛɛ nkɔm sɛ: “Treneefo benya asase no adi, na wɔatena so daapem.” (Dw. 37:11, 29; 2 Sam. 23:2) Nkurɔfo a na wɔpɛ sɛ wɔyɛ Onyankopɔn apɛde no, wohwɛ a, saa bɔhyɛ ahorow yi kaa wɔn sɛn? Wonyaa nea wobegyina so ahwɛ kwan sɛ, bere bi bɛba a treneefo nko ara na wɔbɛtena asase so, na asase bɛdan paradise bio te sɛ Eden turo.\n10 Bere bi akyi no, Israelfo dodow no ara a na wɔkyerɛ sɛ wɔsom Yehowa no twee wɔn ho fii ne ho, na wogyaee nokware som. Enti Onyankopɔn maa Babilonfo dii ne nkurɔfo so nkonim, wɔsɛee wɔn asase no, na wɔde wɔn mu pii kɔɔ nkoasom mu. (2 Be. 36:15-21; Yer. 4:22-27) Nanso, Onyankopɔn adiyifo hyɛɛ nkɔm sɛ ne nkurɔfo no bɛsan aba wɔn asase so mfe 70 akyi. Saa nkɔmhyɛ ahorow no baa mu. Yɛn nso, saa nkɔmhyɛ ahorow no fa yɛn ho. Yɛrebesusuw emu bi ho. Bere a yɛreyɛ saa no, hyɛ nea ɛma yenya biribi gyina so sɛ paradise bɛba asase so daakye no nsow.\n11. Sɛn na Yesaia 11:6-9 nyaa mmamu a edi kan, nanso asɛm bɛn na yebetumi abisa?\n11 Kenkan Yesaia 11:6-9. Onyankopɔn nam Yesaia so hyɛɛ nkɔm sɛ, sɛ Onyankopɔn nkurɔfo san ba wɔn asase so a, wobenya asomdwoe. Nnipa a wɔn suban te sɛ mmoa anaa mmoa ankasa biara rentow nhyɛ wɔn so. Mmofra ne mpanyin nyinaa bɛtena ase dwoodwoo. Wei mma wonkae asomdwoe a Onyankopɔn ma ɛbaa Eden turom no? (Yes. 51:3) Saa nkɔm a Onyankopɔn nam Yesaia so hyɛe no san kaa sɛ, “Yehowa ho nimdeɛ bɛhyɛ asase so mã sɛnea nsu akata po so no.” Nkɔmhyɛ no anka sɛ Israel man no nkutoo na ebenya saa nhyira no, na mmom asase nyinaa. Bere bɛn na saa asɛm no bɛbam? Yehu pefee sɛ wei bɛbam daakye.\n12. (a) Nhyira bɛn na wɔn a na wofi Babilon nkoasom mu resan akɔ wɔn asase so no nyae? (b) Dɛn na ɛkyerɛ sɛ Yesaia 35:5-10 benya mmamu foforo?\n12 Kenkan Yesaia 35:5-10. Yesaia san hyɛɛ nkɔm sɛ nnipa anaa mmoa rentow nhyɛ Israelfo a na wɔresan akɔ wɔn asase so no so. Ɔkaa sɛ wɔn asase no bɛma nnɔbae pii, efisɛ wobenya nsu pii te sɛ nea na nsu fɔw Eden turo no. (Gen. 2:10-14; Yer. 31:12) Saa bere no nko ara na na nkɔmhyɛ yi benya mmamu anaa? Adanse biara nni hɔ a ɛkyerɛ sɛ Israelfo a wɔsan kɔɔ wɔn asase so no nyaa ayaresa anwonwakwan so. Sɛ nhwɛso no, anifuraefo a na wɔwɔ wɔn mu no ansan anhu ade bio. Enti nea na Onyankopɔn rekyerɛ ne sɛ, daakye na ɔbɛsa ayarefo nyinaa yare.\n13, 14. Bere a Israelfo fii Babilon nkoasom mu san kɔɔ wɔn asase so no, Yesaia 65:21-23 baa mu sɛn, nanso nkɔmhyɛ no fã bɛn na ɛbɛbam daakye? (Hwɛ mfoni a ɛwɔ adesua yi mfiase no.)\n13 Kenkan Yesaia 65:21-23. Yudafo a wɔsan kɔɔ wɔn asase so no ankɔtena afie a ahomeka wom mu; saa ara nso na wɔankɔto mfuw ne bobe nturo. Nanso esiane sɛ Onyankopɔn hyiraa wɔn nti, akyiri yi, nneɛma sesae. Hwɛ sɛnea wɔn ani gyei sɛ wosisii afie tenaa mu! Afei de na wobetumi adua wɔn nnɔbae na wɔadi so aba pa.\n14 Hyɛ nkɔmhyɛ no fã bi a ɛho hia no nsow. Yemmisa sɛ, bere bi bɛba a, yɛn nkwa nna “bɛyɛ sɛ dua nna” anaa? Nnua bi di mfe mpempem pii. Sɛ nnipa betumi atena ase mfe pii saa a, ebehia sɛ wonya apɔwmuden. Sɛ nnipa nya baabi a ɛhɔ yɛ fɛ na asomdwoe wɔ hɔ sɛnea Yesaia hyɛɛ ho nkɔm no tena a, ɛbɛyɛ anigye pa ara, na ɛbɛkyerɛ sɛ wɔanya paradise! Saa nkɔmhyɛ no bɛbam ɔkwan biara so!\nParadise ho bɔ a Yesu hyɛe no, ɛbɛba mu sɛn? (Hwɛ nkyekyɛm 15, 16)\n15. Nhyira a wɔaka ho asɛm wɔ Yesaia nhoma no mu no, ebi ne sɛn?\n15 Wo de, hwɛ sɛnea bɔhyɛ ahorow a yɛasusuw ho yi ma yehu sɛ paradise bɛba daakye: Onyankopɔn behyira nnipa a wɔwɔ asase so nyinaa. Nnipa a wɔn suban te sɛ mmoa anaa mmoa ankasa rentow nhyɛ obiara so bio. Wɔbɛsa anifuraefo, asotifo, ne mpakye yare. Nkurɔfo besisi wɔn ankasa afie, na wɔde anigye adua wɔn ankasa nnɔbae. Wobenyin akyɛ asen nnua. Yehu nsɛm bi wɔ Bible mu a ɛkyerɛ sɛ paradise a ɛte saa reba. Nanso, ebia ebinom bɛka sɛ saa nkɔmhyɛ ahorow yi nkyerɛ ankasa sɛ paradise bɛba wɔ asase so. Sɛ obi ka saa a, dɛn na wobɛka akyerɛ no? Dɛn na ɛma wugye di pa ara sɛ paradise a worehwɛ kwan no bɛba asase so ankasa? Onipa a ɔsen biara a watena ase pɛn no maa yɛn adanse a edi mũ a ɛma yegye di.\n16, 17. Bere bɛn na Yesu kaa Paradise ho asɛm?\n16 Ɛwom sɛ na Yesu nyɛɛ bɔne biara de, nanso na wɔadi n’asɛm abu no fɔ de no asɛn dua so sɛ onwu; ná wɔasɛn Yudafo nnebɔneyɛfo bi wɔ ne nifa so ne ne benkum so. Ansa na nnebɔneyɛfo no rewu no, baako hui sɛ Yesu yɛ ɔhene, na ɔkaa sɛ: “Yesu, sɛ woba w’ahenni mu a, kae me.” (Luka 23:39-42) Mmuae a Yesu de maa ɔbarima no a ɛwɔ Luka 23:43 no fa wo daakye ho. Ɛnnɛ, nhomanimfo bi kyerɛ asɛm no ase sɛ: “Nokware mise wo sɛ, nnɛ wobɛka me ho Paradise hɔ.” Hyɛ asɛmfua “nnɛ” no nsow. Ná Yesu kyerɛ sɛn? Ɛsono adwene a obiara wɔ wɔ saa asɛm yi ho.\n17 Kasa ahorow a wɔka no nnɛ no, bebree wɔ hɔ a wɔde nsanhɔ di dwuma ma ntease a ɛwɔ asɛm bi mu da hɔ, anaa wɔde kyerɛ asɛm bi mu. Nanso, tete Hela nkyerɛwee a ebi wɔ hɔ nnɛ no, na wɔntaa mfa nsanhɔ nni dwuma wom. Enti, asɛmmisa bi sɔre sɛ: Nea na Yesu reka ne sɛ, “Mise wo sɛ, nnɛ wobɛka me ho wɔ Paradise”? Anaa na ɔreka sɛ, “Mise wo nnɛ sɛ, wobɛka me ho wɔ Paradise”? Nsɛm asekyerɛfo rekyerɛ ase a, wotumi de nsanhɔ no to asɛmfua “nnɛ” no anim anaa akyi. Nea wɔn adwene yɛ wɔn sɛ na Yesu reka ɛnna wogyina so yɛ saa, na wubetumi ahu mmienu yi mu biara wɔ Bible ahorow a ɛwɔ hɔ nnɛ mu.\n18, 19. Dɛn na ɛboa yɛn ma yɛte nea na Yesu reka no ase?\n18 Nanso kae sɛ, na Yesu adi kan aka akyerɛ n’akyidifo sɛ: “Onipa Ba no bedi asase yam nnansa, awia ne anadwo.” Ɔsan kaa sɛ: “Etwa sɛ woyi onipa Ba no hyɛ nnipa nsa, na wobekum no, na da a ɛto so abiɛsa no wobenyan no.” (Mat. 12:40; 16:21; 17:22, 23; Mar. 10:34) Ɔsomafo Petro kaa sɛ saa asɛm yi sii ankasa. (Aso. 10:39, 40) Enti ɛda a Yesu ne ɔdebɔneyɛfo no wui no, Yesu ankɔ Paradise biara. Yesu dii bɛyɛ nnansa wɔ Hades, anaa “Adamoa” mu kosii sɛ Onyankopɔn nyanee no.—Aso. 2:31, 32. *\n19 Enti yehu sɛ, ɛbɔ a Yesu hyɛɛ ɔdebɔneyɛfo no, ɔde asɛm a edi hɔ yi na efii ase sɛ: “Nokwarem mise wo nnɛ sɛ.” Mose bere so mpo saa na na nkurɔfo taa kasa. Bere bi Mose kaa sɛ: “Ma asɛm a mereka akyerɛ wo nnɛ yi nna wo koma so.”—Deut. 6:6; 7:11; 8:1, 19; 30:15.\n20. Ntease a yɛwɔ wɔ asɛm a Yesu kae no ho no, egyina dɛn so?\n20 Bible asekyerɛfo bi a ofi Mediterranea Apuei fam kaa mmuae a Yesu de maa ɔdebɔneyɛfo no ho asɛm sɛ: “Asɛmfua a ɛne ‘nnɛ’ no na asɛm no gyina so, na ɛsɛ sɛ ɛkenkan sei, ‘Nokwarem meka kyerɛ wo nnɛ sɛ, wobɛka me ho wɔ Paradise.’ Saa da no na ɔhyɛɛ bɔ no, na na ɛbɛba mu akyiri yi. Saa na Apuei famfo kasa, na ɛkyerɛ sɛ ɔhyɛɛ bɔ no ɛda bi, na sɛnea ɛte biara no, obedi so.” Ɛno nti, Syriac nkyerɛase bi a wɔyɛe bɛyɛ mfe 1,600 a atwam no kyerɛɛ Yesu mmuae no ase sɛ: “Amen, meka kyerɛ wo nnɛ sɛ wobɛka me ho wɔ Eden Turom.” Ɛsɛ sɛ saa bɔhyɛ no hyɛ yɛn nyinaa nkuran.\n21. Hokwan bɛn na saa ɔdebɔneyɛfo no annya, na adɛn ntia?\n21 Ná saa ɔdebɔneyɛfo a ɔrewu no nnim sɛ Yesu ne n’asomafo anokwafo no ayɛ apam sɛ wɔbɛka ne ho wɔ ɔsoro Ahenni mu. (Luka 22:29) Afei nso, na wɔmmɔɔ saa ɔdebɔneyɛfo no asu mpo. (Yoh. 3:3-6, 12) Enti yebetumi ate ase sɛ, bere a Yesu hyɛɛ saa bɔ no, na asase so paradise ho asɛm na ɔreka. Mfe bi akyi no, ɔsomafo Paulo kaa anisoadehu bi a onyae ho asɛm. Ohuu ɔbarima bi a “wohwim no kɔɔ paradise.” (2 Kor. 12:1-4) Paulo ne asomafo anokwafo a wɔaka no, na wɔapaw wɔn sɛ wɔbɛkɔ soro ne Yesu akodi ade wɔ Ahenni no mu, nanso ɔdebɔneyɛfo a na ɔrewu no de na ɔnka ho. Ne nyinaa mu no, biribi a ɛbɛba daakye ho asɛm na na Paulo reka; ɛno ne “paradise” a ɛbɛba daakye no. * Saa paradise no, ɛbɛba asase so anaa? Wobɛkɔ hɔ bi anaa?\nNEA WUBETUMI AHWƐ KWAN\n22, 23. Dɛn na wubetumi ahwɛ kwan?\n22 Kae sɛ, Dawid hyɛɛ bere bi a “treneefo benya asase no adi” ho nkɔm. (Dw. 37:29; 2 Pet. 3:13) Ná Dawid reka sɛ bere bi bɛba a, nnipa a wɔwɔ asase so de Onyankopɔn nnyinasosɛm a ɛteɛ bɛbɔ wɔn bra. Nkɔmhyɛ a ɛwɔ Yesaia 65:22 ka sɛ: “Me man nna bɛyɛ sɛ dua nna.” Wei kyerɛ sɛ nnipa bɛtena ase mfe mpempem pii. Wohwɛ a, ebetumi aba saa? Aane, efisɛ Adiyisɛm 21:1-4 ka sɛ, Onyankopɔn bɛdan n’adwene aba adesamma so. Nnipa a wɔbɛsom Onyankopɔn wɔ ne wiase foforo a trenee te mu no mu no, nhyira a ɔde ahyɛ wɔn bɔ no baako ne sɛ “owu nni hɔ bio.”\n23 Asɛm no mu da hɔ fann. Paradise fii Adam ne Hawa nsa wɔ Eden, nanso Paradise anyera korakora. Sɛnea Onyankopɔn hyɛɛ bɔ no, obehyira nnipa a wɔwɔ asase so. Onyankopɔn honhom kaa Dawid ma ɔkaa sɛ ahobrɛasefo ne treneefo benya asase no adi na wɔatena so daapem. Ɛsɛ sɛ nkɔmhyɛ ahorow a ɛwɔ Yesaia nhoma no mu no boa yɛn ma yɛhwɛ bere a yebegye yɛn ani wɔ asase so paradise fɛfɛɛfɛ mu no kwan. Bere bɛn na ɛbɛba? Ɛyɛ bere a ɛbɔ a Yesu hyɛɛ Yudani ɔdebɔneyɛfo no bɛba mu no. Wubetumi akɔ saa Paradise no mu bi. Saa bere no, asɛm a anuanom no teɛɛm kae wɔ nhyiam ase wɔ Korea no bɛbam. Wɔkaa sɛ: “Yebehyia wɔ Paradise!”\n^ nky. 18 Ɔbenfo C. Marvin Pate kyerɛwee sɛ, nhomanimfo pii adwene yɛ wɔn sɛ asɛmfua “nnɛ” a Yesu de dii dwuma no, na ɔkyerɛ sɛ obewu na wakɔ Paradise saa da no ara, anaa nnɔnhwerew 24 ntam. Ɔbenfo Pate de kaa ho sɛ, nea ama ntease nni saa nkyerɛkyerɛmu yi mu ne sɛ, ɛne nsɛm foforo a ɛwɔ Bible mu nhyia. Nhwɛso bi ni. Bible ka sɛ Yesu wui no, ɔkɔɔ Adamoa mu, na akyiri yi na ɔkɔɔ soro.—Mat. 12:40; Aso. 2:31; Rom. 10:7.\n^ nky. 21 Hwɛ “Nsɛmmisa a Efi Akenkanfo Hɔ” a ɛwɔ Ɔwɛn-Aban yi mu no.


11 Ɛnna Sofar a ofi Naama+ no buae sɛ: 2 “So wɔremma nsɛm dodow yi ho mmuae, Anaa ɔhohoahoafo bedi bem? 3 Enti wo kasa hunu yi bɛma mmarima aka wɔn ano atom? Na wobɛkɔ so adi fɛw a obiara renka w’anim?+ 4 Woka sɛ, ‘Me nkyerɛkyerɛ+ yɛ kronn, Na me de, me ho tew w’anim.’+ 5 O sɛ anka Onyankopɔn bɛkasa, Na wabue n’ano akyerɛ wo a!+ 6 Anka ɔbɛka wo nyansa ahintasɛm, Efisɛ nyansa ho nneɛma dɔɔso. Anka wubehu sɛ Onyankopɔn abu n’ani agu wo mfomso no bi so.+ 7 So wubetumi ahu Onyankopɔn nneɛma a emu dɔ mu?+ Anaa wubetumi ahu ade nyinaa so Tumfoɔ no kɛseyɛ mu? 8 Ɛkorɔn sen ɔsoro. Dɛn na wobɛyɛ? Emu dɔ sen Adamoa.*+ Dɛn na wunim? 9 Ne tenten ware sen asase, Na ɛtrɛw sen ɛpo. 10 Sɛ ɔretwam na ɔkyere obi, Na ɔfrɛ asɛnni a, hena na obetumi asiw no kwan? 11 Ɔno na onim mmarima a wonni nokware.+ Sɛ ohu adebɔne a, ɔrenyɛ ho biribi anaa? 12 Sɛ wɔwo sare so afurum sɛ onipa a, Ɛnde tibɔnkɔso mpo benya adwempa. 13 Wo de, siesie wo koma Na trɛw wo nsam kyerɛ no;+ 14 Sɛ adebɔne bi wɔ wo nsam a, yi kɔ akyirikyiri, Na mma amumɔyɛ biara nntena wo ntamadan mu. 15 Ɛno na wobɛma w’ani so a dɛm biara nni wo ho,+ Na wubegyina pintinn a worensuro. 16 Wo de, wo werɛ befi ɔhaw mpo; Wobɛkae no te sɛ nsu a abɛsen kɔ. 17 Na wo nkwa nna+ bɛhyerɛn asen owigyinae; Esum mpo bɛyɛ sɛ adekyee.+ 18 Wubenya ahotoso efisɛ anidaso wɔ hɔ; Na wobɛhwɛ wo ho ahyia—wobɛda dwoodwoo.+ 19 Wobɛda, na obiara renyi wo hu. Nnipa bebree bedwudwo wo bo;+ 20 Nnebɔneyɛfo aniwa bedi huammɔ;+ Na guankɔbea bɛbɔ wɔn,+ Na wɔn anidaso bɛdan ɔkra a ɔrewu.”+


1 ነገሥት 16 NASV – 1 Ahemfo 16 ASCB | Biblica\n1 ነገሥት 16 NASV – 1 Ahemfo 16 ASCB\n1Na Awurade asɛm baa Hanani babarima Yehu so tiaa Baasa sɛ, 2“Mepagyaa wo firii mfuturo mu, de wo tuaa me nkurɔfoɔ Israel ano. Nanso, wofaa Yeroboam kwan bɔne no so, maa me nkurɔfoɔ Israel yɛɛ bɔne, maa wɔn bɔne a wɔyɛeɛ no hyɛɛ me abufuo. 3Enti, merebɛsɛe Baasa ne ne fie, na mɛyɛ wo fie te sɛ Nebat babarima Yeroboam deɛ. 4Wɔn a wɔbɛwuwu wɔ kuro no mu a wɔyɛ Yeroboam dea no deɛ, nkraman bɛwe wɔn ɛnam. Na ewiem nnomaa na wɔbɛsosɔ wɔn a wɔbɛwuwu wiram no.”\n5Na Baasa adedie ne ɛho nsɛm nkaeɛ, deɛ ɔyɛeɛ ne ne mpontuo no, wɔatwerɛ agu Israel Ahemfo Abakɔsɛm Nwoma no mu. 6Baasa wuiɛ no, wɔsiee no wɔ Tirsa. Na ne babarima Ela dii nʼadeɛ sɛ ɔhene.\n7Na Awurade asɛm nam Hanani babarima odiyifoɔ Yehu so baa Baasa ne ne fiefoɔ so, ɛsiane bɔne dodoɔ a na wayɛ wɔ Awurade ani so no enti. Saa nneyɛeɛ no hyɛɛ Awurade abufuo. Na ɔyɛɛ sɛdeɛ ɔyɛɛ Yeroboam fie no ara pɛ, ɛfiri sɛ, Baasa nso sɛee Yeroboam fie.\nEla Di Israel So Ɔhene\n8Baasa babarima Ela hyɛɛ aseɛ dii Israel so wɔ Tirsa a saa ɛberɛ no, na ɔhene Asa adi adeɛ wɔ Yuda mfeɛ aduonu nsia. Ɔdii ɔhene wɔ Israel mfeɛ mmienu.\n9Na Simri, a na ɔyɛ safohene wɔ adehyeɛ nteaseɛnam no mu fa so, bɔɔ ne tirim pɔ sɛ ɔbɛkum Ela. Ɛda bi, Ela boroo nsã wɔ Arsa a na ɔyɛ ahemfie sohwɛfoɔ no fie wɔ Tirsa. 10Simri kɔɔ hɔ de adeɛ kɔbɔɔ no ma ɔhwee fam wuiɛ. Saa asɛm yi sii ɔhene Asa adedie wɔ Yuda no afe a ɛtɔ so aduonu nson mu. Enti, Simri bɛyɛɛ ɔhene a ɔdi so.\n11Ɛhɔ ara, Simri kunkumm Baasa adehyeɛ abusua no mu nnipa nyinaa a wannya abarimaa baako koraa. Mpo, ɔkunkumm ne ntɛtɛbusuafoɔ ne ne nnamfonom. 12Simri sɛee Baasa ahennie nnidisoɔ no, sɛdeɛ Awurade nam odiyifoɔ Yehu so ahyɛ no. 13Yeinom siiɛ ɛsiane Baasa ne ne babarima Ela bɔne ne wɔn bɔne dodoɔ a wɔdii Israel anim ma wɔyɛeɛ no enti. Wɔde wɔn abosom huhuo hyɛɛ Awurade, Israel Onyankopɔn, abufuo.\n14Ela ahennie ho nsɛm nkaeɛ ne dwuma a ɔdiiɛ nyinaa no, wɔatwerɛ agu Israel Ahemfo Abakɔsɛm Nwoma no mu.\nSimri Di Israel So Ɔhene\n15Simri tenaa Tirsa dii adeɛ Israel, ɛberɛ a na ɔhene Asa adi adeɛ wɔ Yuda mfeɛ aduonu nson mu, nanso ɔdii adeɛ nnanson pɛ. Ɛberɛ a Israel akodɔm a na wɔrekɔto ahyɛ Filistifoɔ kuro Gibeton so no 16tee sɛ Simri akum ɔhene no, wɔyii ɔsahene Omri de no dii adeɛ sɛ wɔn ɔhene foforɔ. 17Enti, Omri dii Israel akodɔm anim, firi Gibeton kɔtuaa Tirsa a ɛyɛ Israel ahenkuro no. 18Ɛberɛ a Simri hunuu sɛ wɔafa kuro no, ɔkɔɔ ɔhene no abankɛsewa mu wɔ ne fie, na ɔhyee hɔ ne ne ho fraeɛ, ma ɔwuu egyadɛreɛ no mu. 19Na ɔno nso ayɛ bɔne wɔ Awurade ani so. Ɔdii Yeroboam anammɔn akyi, toaa bɔne a Yeroboam dii Israel anim yɛeɛ no so.\n20Simri adedie ho nsɛm nkaeɛ ne ne pɔ bɔne a ɔbɔeɛ no, wɔatwerɛ agu Israel Ahemfo Abakɔsɛm Nwoma no mu.\n21Na afei, na Israelfoɔ no mu akyɛ mmienu. Na nnipa no mu fa pɛ sɛ wɔma Ginat babarima Tibni di wɔn so ɔhene, ɛnna ɛfa a aka no nso gyinaa Omri akyi. 22Nanso, Omri akyidifoɔ no bu faa Ginat babarima Tibni akyidifoɔ no so. Enti, wɔkumm Tibni, ma Omri dii ɔhene.\n23Omri hyɛɛ aseɛ dii ɔhene wɔ Israel ɛberɛ a ɔhene Asa adi adeɛ wɔ Yuda mfeɛ aduasa baako mu. Ne nyinaa mu, ɔdii adeɛ mfeɛ dumienu a ɔde emu nsia tenaa Tirsa. 24Na Omri tɔɔ bepɔ bi a seesei wɔfrɛ no Samaria, firii Semer a na ɛyɛ ne dea no nkyɛn, dwetɛ kilogram aduosia nnwɔtwe. Ɔkyekyeree kuro wɔ so, na ɔtoo kuro no edin Samaria, de hyɛɛ Semer animuonyam. 25Nanso, Omri yɛɛ bɔne Awurade ani so, na mpo, ne bɔne no so sene ahemfo a wɔdi nʼanim no deɛ. 26Ɔdii Yeroboam anammɔn akyi, kɔɔ so somm abosom, sɛdeɛ Yeroboam dii Israel anim, ma wɔyɛɛ no. Ɔde yei hyɛɛ Awurade, Israel Onyankopɔn, abufuo.\n27Omri adedie ho nsɛm nkaeɛ no ne deɛ ne tumi ano kɔsi ne ne dwuma a ɔdiiɛ no, wɔatwerɛ agu Israel Ahemfo Abakɔsɛm Nwoma no mu. 28Omri wuiɛ no, wɔsiee no Samaria. Na ne babarima Ahab na ɔdii nʼadeɛ sɛ ɔhene.\nAhab Di Israel So Ɔhene\n29Omri ba Ahab hyɛɛ aseɛ dii Israel so ɔhene ɛberɛ a na ɔhene Asa adi adeɛ Yuda mfeɛ aduasa nwɔtwe mu. Ɔdii adeɛ Samaria mfeɛ aduonu mmienu. 30Nanso Omri ba Ahab yɛɛ bɔne wɔ Awurade ani so. Mpo, na ne bɔne no so sene ahemfo a wɔdi nʼanim no nyinaa mu biara deɛ. 31Na ɔyɛɛ deɛ Yeroboam yɛɛ wɔ bɔneyɛ mu no bi. Wamma no anso hɔ ara. Ɔwaree Isebel a na ɔyɛ Sidonfoɔhene Etbaal babaa, na ɔhyɛɛ aseɛ somm Baal, sɔree no. 32Deɛ ɛdi ɛkan no, ɔsii abosomfie ne afɔrebukyia maa Baal wɔ Samaria. 33Afei, ɔsii Asera afɔrebukyia. Ɔkɔɔ so yɛɛ pii de hyɛɛ Awurade, Israel Onyankopɔn abufuo sene ahemfo a wɔadi nʼanim wɔ Israel no nyinaa.\n34Nʼahennie so na ɔbarima bi a wɔfrɛ no Hiel a ɔfiri Bet-El sane kyekyeree Yeriko. Ɔtoo fapem no, nʼabakan Abiram wuiɛ. Na ɔtintim abɔntenpono de wieeɛ no nso, ne kaakyire Segub nso wuiɛ. Yei nyinaa sisiiɛ, sɛdeɛ asɛm a ɛfiri Awurade nkyɛn fa Yeriko ho a Nun babarima Yosua kaeɛ no teɛ.\nASCB : 1 Ahemfo 16


Yesu ne N’Agya Ntam Te Sɛn? | Yesu Asetena\nKENKAN WƆ Afrikaans Albanian Alur Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Bicol Boulou Bulgarian Cambodian Catalan Cebuano Chichewa Chitonga Chitonga (Malawi) Chitumbuka Chuvash Cibemba Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kazakh (Arabic) Kikamba Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Kwanyama Lingala Lomwe Luganda Luo Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndau Ndebele Ndebele (Zimbabwe) Nepali Nigerian Pidgin Norwegian Nyaneka Nyungwe Oromo Ossetian Otetela Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Telugu Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Urdu Uzbek Uzbek (Roman) Vietnamese Wallisian Waray-Waray\nYesu ne N’Agya Ntam Te Sɛn?\nONYANKOPƆN YƐ YESU AGYA\nYESU HYƐƐ BƆ SƐ OWUSƆRE BƐBA\nBere a Yesu saa ɔbarima bi yareɛ no, Yudafo bi bɔɔ no sobo sɛ wabu Homeda so. Yesu buaa sɛ: “M’Agya ayɛ adwuma abɛsi sɛsɛɛ, na me nso mekɔ so yɛ adwuma.”—Yohane 5:17.\nNea Yesu yɛe no ntia Onyankopɔn mmara a ɛfa Homeda ho no. Asɛnka adwuma a ɔyɛe ne yareɛ a ɔsae nyinaa yɛ nnwuma pa a ɔyɛ de suasuaa Onyankopɔn. Enti da biara na Yesu yɛ adepa. Nanso asɛm a ɔsan ka kyerɛɛ n’atamfo no, ɛno koraa na ɛberee wɔn kuro, enti afei deɛ na wɔrepɛ no akum no. Dɛn nko ara na ɔkae?\nHomeda a Yesu saa nkurɔfo yareɛ no mpo deɛ anka Yudafo no bɛfa no saa ara. Nea ɛsɛee asɛm no ne sɛ wɔse Yesu akɔka sɛ ɔyɛ Onyankopɔn Ba. Wɔhuu no sɛ ɛyɛ abususɛm sɛ ɔbɛka sɛ Onyankopɔn yɛ n’Agya. Wɔn fam deɛ, sɛ ɔka sɛ Yehowa yɛ n’Agya a, na ɔreyɛ ne ho sɛ ɔne no yɛ pɛ. Nanso Yesu ammɔ hu; ɔma wɔhuu sɛ ɔne Onyankopɔn deɛ, mframa mfa wɔn ntam. Ɔkaa sɛ: “Agya no pɛ Ɔba no asɛm na ɔkyerɛ no nneɛma a ɔno ara yɛ nyinaa.”—Yohane 5:20.\nAgya no ne Nkwamafo, na nea wayɛ de akyerɛ saa ne sɛ, bere bi a atwam no, ɔmaa nkurɔfo nyanee awufo. Yesu toaa so sɛ: “Sɛdeɛ Agya no nyane awufoɔ na ɔma wɔn nkwa no, saa ara na Ɔba no nso ma wɔn a ɔpɛ ba nkwa mu.” (Yohane 5:21) Ná saa asɛm no ka koma paa na anidaso nso wom. Nnipa bi wɔ hɔ a, na wɔte sɛ awufo wɔ Onyankopɔn ani so. Enti bere a Yesu rekasa no, na ɔrenyane wɔn ara ne sa. Enti Yesu kaa sɛ: “Deɛ ɔtie m’asɛm na ɔgye deɛ ɔsomaa me no die no wɔ daa nkwa, na ɔmma atemmuo mu, na mmom wafiri owuo mu aba nkwa mu.”—Yohane 5:24.\nBiribiara nni hɔ a ɛkyerɛ sɛ ɛbɛsi saa bere no, na Yesu anyane obi, nanso ɔka kyerɛɛ n’atamfo no sɛ bere bi reba a ɔbɛnyane awufo. Ɔkaa sɛ: “Dɔn no reba a wɔn a wɔwɔ nkae ada mu nyinaa bɛte ne nne na wɔafiri adi.”—Yohane 5:28, 29.\nƐwom, na Yesu nyɛ nipa ketewa, nanso ɔmaa mu daa hɔ sɛ ɔhyɛ Onyankopɔn ase. Ɔkaa sɛ: “Mentumi mmɔ me tirim nyɛ hwee; . . . menhwehwɛ deɛ me ara mepɛ, na mmom deɛ ɔsomaa me no apɛdeɛ.” (Yohane 5:30) Ne nyinaa mu no, Yesu maa nkurɔfo no huu dwuma titiriw a ɔdi wɔ Onyankopɔn nhyehyɛe mu; ɛbɛsi saa bere no na ɔnsii no pi saa da. Nanso na ɛnyɛ Yesu nko ara na waka ɔno ara ne ho asɛm sɛ ɔyɛ onipa titiriw wɔ Onyankopɔn nhyehyɛe mu. Yesu kaee wɔn sɛ: “Moasoma nnipa akɔ Yohane [Suboni] hɔ, na wadi nokorɛ no ho adanseɛ.”—Yohane 5:33.\nMfe mmienu a na abɛsen kɔ no, Yohane ka kyerɛɛ nyamesom mpanimfoɔ no sɛ Obi bɛdi n’akyi aba, na nkurɔfo bɛfrɛ no “Odiyifo no” ne “Kristo no.” Ɛnyɛ dɛn ara a, na Yesu atamfo no ate saa asɛm no. (Yohane 1:20-25) Yesu kaa biribi de kaee wɔn sɛ bere a Yohane nnya nkɔɔ afiase no, na wɔnni ne ho agorɔ koraa. Ɔkaa sɛ: “Na mopɛ sɛ mo ani gye kɛse wɔ ne hann mu berɛ kakra.” (Yohane 5:35) Afei ɔma wɔhuu biribi a ɛkyɛn Yohane adanse no koraa.\nƆkyerɛɛ mu sɛ: “Nnwuma a mereyɛ no ara di me ho adanseɛ sɛ Agya no na ɔsomaa me.” Yareɛ a ɔsae no nso ka saa nnwuma no ho. Afei Yesu toaa so sɛ: “Agya a ɔsomaa me no ara adi me ho adanseɛ.” (Yohane 5:36, 37) Ɛho nhwɛso ne bere a wɔbɔɔ Yesu asu no. Saa bere no, Onyankopɔn dii Yesu ho adanse.—Mateo 3:17.\nAsɛm no ara ne sɛ, wɔn a wɔbɔɔ Yesu sobo no, na wɔnni nnyinaso biara. Ná wɔkyerɛ sɛ wɔhwehwɛ Kyerɛwnsɛm no mu, nanso Kyerɛwnsɛm koro no ara na ɛdii Yesu ho adanse. Yesu wiee n’asɛm no sɛ: “Sɛ mogye Mose di a, anka mobɛgye me adi, ɛfiri sɛ ɔtwerɛɛ me ho asɛm. Na sɛ monnye nsɛm a ɔtwerɛeɛ no nni a, ɛbɛyɛ dɛn na mobɛgye me nsɛm adie?”—Yohane 5:46, 47.\nAdepa a Yesu yɛɛ no Homeda no, adɛn na na mfomso nnim?\nDɛn na Yesu kae a ɛma yɛhu sɛ ɔdi dwuma titiriw wɔ Onyankopɔn nhyehyɛe mu?\nHwannom na wɔdii adanse sɛ Yesu yɛ Onyankopɔn Ba?\nAudio Baabi a wubetumi atwe nneɛma abɔ atie Yesu Ne Ɛkwan no, Nokorɛ no ne Nkwa


Ɔhene no Maa Hann Hyerɛn Ahenni no So | Onyankopɔn Ahenni\nƆhene no Maa Hann Hyerɛn Ahenni no So\nOnyankopɔn nkurɔfo behuu Ahenni no ho nokwasɛm atitiriw bi a ɛfa wɔn a wobedi tumi wɔ mu, wɔn a ebedi wɔn so, ne nea ɛsɛ sɛ wɔyɛ de di Ahenni no nokware no ho\n1, 2. Ɔkwan bɛn so na Yesu kyerɛe sɛ ɔyɛ ɔkwankyerɛfo pa?\nFA NO sɛ wo ne nnipa bi akɔ nsrahwɛ wɔ kurow bi a ɛso yɛ fɛ mu, na ɔkwankyerɛfo bi a onim kurom hɔ yiye na odi mo anim de mo rehwehwɛ hɔ. Munnim kurom hɔ, enti moawɛn mo aso retie asɛm biara a ɔkwankyerɛfo no reka no. Esiane sɛ mo ho repere mo nti, mudu baabi a na morebisa nneɛma bi a ɛwɔ kurow no mu a munnya nhui ho asɛm. Nanso, sɛ mubisa ɔkwankyerɛfo no a, ɔnka hwee, na mpɛn pii no, ɔtwɛn kosi bere a moreyɛ abɛn ade a morebisa ho asɛm no ansa na waka ho asɛm. Bere rekɔ so no, sɛnea ɔkyerɛkyerɛ nneɛma mu ma emu da hɔ no ma mo ani gye ne ho kɛse, efisɛ ɔka nneɛma a mopɛ sɛ muhu no ho asɛm kyerɛ mo wɔ bere a ɛfata mu.\n2 Tebea a nokware Kristofo wom no te sɛ nsrahwɛfo no pɛpɛɛpɛ. Yɛde ahopere resua kurow bi a ɛyɛ fɛ sen biara ho ade. Saa “kurow a ɛwɔ fapem ankasa” no ne Onyankopɔn Ahenni no. (Heb. 11:10) Bere a Yesu wɔ asase so no, n’ankasa kyerɛɛ n’akyidifo no kwan, na ɔboaa wɔn ma wonyaa Ahenni no ho nimdeɛ a emu dɔ. So obuaa Ahenni no ho nsɛm a wobisaa no no nyinaa, na ɔkaa ho nsɛm nyinaa kyerɛɛ wɔn prɛko pɛ? Dabi. Ɔkae sɛ: “Mewɔ nsɛm pii ka kyerɛ mo, nanso morentumi nsoa seesei.” ( Yoh. 16:12) Esiane sɛ Yesu yɛ ɔkwankyerɛfo pa sen biara nti, wanka nsɛm a n’asuafo no ntumi nsoa anaa wɔnte ase ankyerɛ wɔn da.\n3, 4. (a) Ɔkwan bɛn so na Yesu akɔ so akyerɛkyerɛ nnipa anokwafo Onyankopɔn Ahenni no ho ade? (b) Dɛn na yebesusuw ho wɔ saa ti yi mu?\n3 Yesu kaa asɛm a ɛwɔ Yohane 16:12 no wɔ anadwo a etwa to wɔ n’asase so asetena mu. Wɔ ne wu akyi no, na ɔbɛyɛ dɛn akɔ so akyerɛkyerɛ nnipa anokwafo ma wɔahu Onyankopɔn Ahenni no? Ɔka kyerɛɛ n’asomafo no sɛ: ‘Nokware no honhom no bɛkyerɛ mo kwan akɔ nokware no nyinaa mu.’ ( Yoh. 16:13) Yebetumi de honhom kronkron atoto ɔkwankyerɛfo a ɔwɔ abotare ho. Yesu nam honhom no so na ɔkyerɛkyerɛ ade biara a ehia sɛ n’akyidifo hu wɔ Onyankopɔn Ahenni no ho, na ɔyɛ saa wɔ bere a ɛfata mu.\n4 Momma yensusuw sɛnea Yehowa honhom kronkron akɔ so akyerɛ Kristofo anokwafo kwan ma wɔanya Ahenni no ho nimdeɛ pii no ho. Nea edi kan, yebesusuw nea ɛma yebehuu bere a Onyankopɔn Ahenni no fii ase dii tumi no ho. Ɛno akyi no, yebesusuw wɔn a wobedi tumi wɔ Ahenni no mu ne wɔn a Ahenni no bedi wɔn so ne anidaso a ɛwɔ hɔ ma wɔn no ho. Nea etwa to, yebehu nea ɛmaa Kristo akyidifo no huu nea ɛsɛ sɛ wɔyɛ na ama wɔakɔ so adi Ahenni no nokware no yiye.\nSɛnea Wobehuu Afe Titiriw No\n5, 6. (a) Adwene a ɛnteɛ bɛn na na Bible Asuafo no kura wɔ bere a wɔde Ahenni no besi hɔ ne otwa bere no ho? (b) Dɛn nti na ɛnsɛ sɛ saa adwene a ɛnteɛ no ma yɛn adwenem yɛ yɛn nãã sɛ ɛnyɛ Yesu na na ɔrekyerɛ n’akyidifo kwan?\n5 Sɛnea yehui wɔ nhoma yi Ti 2 no, Bible Asuafo no de mfe pii kae sɛ afe 1914 bɛyɛ afe titiriw a Bible nkɔmhyɛ benya mmamu. Saa bere no, na wogye di sɛ Kristo mmae no afi ase wɔ afe 1874 mu, na ofii ase dii tumi wɔ soro wɔ afe 1878 mu, nanso October 1914 mu na na Ahenni no befi ase adi tumi ankasa. Ná wosusuw sɛ otwa adwuma no befi ase afe 1874 akosi afe 1914, na ɛbɛkɔ akowie sɛ wɔbɛboaboa wɔn a wɔasra wɔn no ano akɔ soro. Saa adwene a ɛnteɛ a na anokwafo no kura nti, so yɛn adwenem yɛ yɛn nãã sɛ ɛnyɛ honhom kronkron so na na Yesu nam rekyerɛ wɔn kwan?\n6 Ɛnte saa koraa! Momma yɛnsan nsusuw mfatoho a yɛde fii saa ti yi ase no ho nhwɛ. So nsrahwɛfo no ho a na ɛrepere wɔn sɛ wobehu nneɛma bi ne nsɛm a na wɔrebisabisa no kyerɛ sɛ wonnye nni sɛ ɔkwankyerɛfo no betumi de wɔn akyinkyin kurom hɔ anaa? Dabida! Saa ara na ɛwom sɛ, ɛtɔ mmere bi a Onyankopɔn nkurɔfo bɔ mmɔden sɛ wobehu Yehowa atirimpɔw bi mu ansa na bere adu sɛ honhom kronkron bɛma wɔahu saa nsɛm no de, nanso ɛda adi sɛ Yesu na odi wɔn anim. Enti, nnipa a wɔyɛ anokwafo ma kwan ma wɔteɛteɛ wɔn, na wɔbrɛ wɔn ho ase yɛ nsakrae wɔ adwene a wokura ho.—Yak. 4:6.\n7. Honhom fam hann bɛn na woyii no adi kyerɛɛ Onyankopɔn nkurɔfo?\n7 Wɔ afe 1919 akyi no, Onyankopɔn nkurɔfo nyaa honhom fam hann anaa n’asɛm mu nimdeɛ pii. (Monkenkan Dwom 97:11.) Wɔ afe 1925 mu no, wotintim asɛntitiriw bi wɔ Ɔwɛn-Aban no mu a na asɛmti ne “Ɔman no Awo.” Ɛde nkyerɛkyerɛmu a edi mũ a egyina Kyerɛwnsɛm so mae de kyerɛe sɛ wɔwoo Mesia Ahenni no wɔ afe 1914 mu. Eyi maa nkɔmhyɛ a ɛfa Onyankopɔn ɔsoro bea a na ɔbɛwo a wɔkaa ho asɛm wɔ Adiyisɛm ti 12 no baa mu. * Asɛm no kɔɔ so kyerɛkyerɛɛ mu sɛ, ɔtaa ne amanehunu a Yehowa asomfo hyiae wɔ ɔko no mu no di adanse pefee sɛ wɔatow Satan afi soro aba asase so, na “ne bo afuw denneennen, efisɛ onim sɛ ne bere a aka yɛ tiaa.”—Adi. 12:12.\n8, 9. (a) Ɛyɛɛ dɛn na wobehui sɛ Onyankopɔn Ahenni no na ɛho hia paa? (b) Nsɛmmisa bɛn na yebesusuw ho?\n8 Ahenni no ho hia dɛn? Wɔ afe 1928 mu no, Ɔwɛn-Aban no fii ase sii so dua sɛ, Ahenni no ho hia koraa sen nkwagye a yɛnam agyede no so benya no. Nokwasɛm ne sɛ, Yehowa nam Mesia Ahenni no so na ɔbɛtew ne din ho, ɔnam so bɛma obiara ahu sɛ ne tumidi na ɛfata, na ɔnam so bɛma n’atirimpɔw a ɔwɔ ma adesamma no nyinaa abam.\n9 Henanom na wɔne Kristo bedi ade wɔ saa Ahenni no mu? Henanom na wɔbɛtena asase so ma Ahenni no adi wɔn so? Na adwuma bɛn na Kristo akyidifo bɛyɛ?\nWɔde Adwene Sii Wɔn a Wɔasra Wɔn no So Wɔ Otwa Adwuma no Mu\n10. Ntease bɛn na Onyankopɔn nkurɔfo fi bere tenten anya wɔ 144,000 no ho?\n10 Mfe pii ansa na afe 1914 reba no, na nokware Kristofo ahu dedaw sɛ Kristo akyidifo anokwafo 144,000 na wɔne no bedi ade wɔ soro. * Saa Bible Asuafo no hui sɛ nnipa a wɔn dodow yɛ 144,000 ankasa na wɔbɛkɔ soro, na wofii ase paw wɔn wɔ asomafo no bere so.\n11. Ɛyɛɛ dɛn na wɔn a wɔbɛyɛ Kristo ayeforo no de nkakrankakra behuu adwuma a wɔbɛyɛ wɔ asase so no?\n11 Nanso, adwuma bɛn na na wɔde ahyɛ wɔn a wɔbɛyɛ Kristo ayeforo no nsa wɔ bere a wɔda so wɔ asase so no? Wohui sɛ Yesu asi asɛnka adwuma no so dua, na wakyerɛ sɛ wɔbɛyɛ saa adwuma no wɔ otwabere no mu. (Mat. 9:37; Yoh. 4:35) Sɛnea yehui wɔ nhoma yi Ti 2 no, bere bi na wogye di sɛ otwabere no bedi mfirihyia 40, na wɔbɛboaboa wɔn a wɔasra wɔn no ano akɔ soro bere a saa mfe no reba awiei no. Nanso, bere a mfirihyia 40 no twaam a adwuma no amma awiei no, na ɛsɛ sɛ wɔde nkyerɛkyerɛmu foforo ma. Seesei, yenim sɛ otwa adwuma no—bere a wobeyiyi awi no afi nwura bɔne no mu, kyerɛ sɛ, wobeyi nokware Kristofo a wɔasra wɔn no afi atoro Kristofo mu no—fii ase wɔ afe 1914 mu. Afei, na bere adu sɛ wɔboaboa wɔn a wɔbɛkɔ soro a wɔaka no ano!\nAfe 1914 na wofii otwa adwuma no ase (Hwɛ nkyekyɛm 11)\n12, 13. Ɔkwan bɛn so na Yesu mfatoho a ɛfa mmaabun du ne mmɛnnaa ho no anya mmamu wɔ nna a edi akyiri yi mu?\n12 Efi afe 1919 reba no, Kristo kɔɔ so kyerɛɛ akoa nokwafo ne ɔbadwemma no kwan ma wɔhyɛɛ asɛnka adwuma no ho nkuran kɛse. Ɔde saa adwuma no mae wɔ asomafo no bere so. (Mat. 28:19, 20) Ɔsan nso kyerɛɛ su ahorow a n’akyidifo a wɔasra wɔn no behia na ama wɔatumi ayɛ asɛnka adwuma no. Ɔkwan bɛn so? Wɔ Yesu mfatoho bi a ɛfa mmaabun du ho mu no, ɔkyerɛe sɛ sɛ wɔn a wɔasra wɔn no bɛkɔ ayeforohyia apontow kɛse a ɛbɛkɔ so wɔ soro, bere a wɔbɛka Kristo ne ‘n’ayeforo’ a wɔyɛ 144,000 no abom no bi a, ɛho hia sɛ wɔma wɔn ani da hɔ na wɔkɔ so wɛn wɔ Onyankopɔn som mu. (Adi. 21:2) Afei nso, wɔ mmɛnnaa no ho mfatoho no ho mu no, Yesu kyerɛe sɛ n’akyidifo a wɔasra wɔn no de nsi bɛyɛ asɛnka adwuma a ɔde ahyɛ wɔn nsa no.—Mat. 25:1-30.\n13 Wɔ mfe ɔha a atwam no, wɔn a wɔasra wɔn no ada no adi sɛ wɔn ani da hɔ na wɔyɛ nsi. Saa a wɔayɛ nti, wobenya akatua ɔkwan biara so! Nanso, so 144,000 a wɔne Kristo bedi ade no mufo a wɔaka no nkutoo na wɔbɛboaboa wɔn ano wɔ otwa adwuma kɛse no mu?\nWɔboaboaa Wɔn a Ahenni no Bedi Wɔn So Wɔ Asase So no Ano!\n14, 15. Akuw anan bɛn na The Finished Mystery nhoma no kaa wɔn ho asɛm?\n14 Ná mmarima ne mmea anokwafo fi bere tenten abɔ mmɔden paa sɛ wobehu “nnipakuw kɛse” a wɔkaa wɔn ho asɛm wɔ Adiyisɛm 7:9-14 no. Ɛnyɛ nwonwa sɛ, bere a aka kakra ma Kristo ada saa nnipakuw kɛse no adi no, nsɛm a wɔka faa wɔn ho no yɛ soronko koraa wɔ nokware a emu da hɔ a yɛahu nnɛ, na yɛn ani gye ho no ho.\n15 Wɔ afe 1917 mu no, The Finished Mystery nhoma no kae sɛ “wɔn a wobenya nkwa wɔ Ɔsoro no yɛ kuw abien, na kuw abien nso na wobenya nkwa wɔ asase so.” Henanom na na wɔwɔ akuw anan a ɛsono nkwagye ho anidaso a wɔn mu biara wɔ no mu? Kuw a edi kan no ne 144,000 a wɔne Kristo bedi ade no. Kuw a ɛto so abien no ne nnipakuw kɛse no. Saa bere no, na Bible Asuafo no susuw sɛ kuw a ɛto so abien no mufo no yɛ nkurɔfo a wɔkyerɛ sɛ wɔyɛ Kristofo nanso wɔda so ara wɔ Kristoman asɔre ahorow no mu no. Ná wogye di sɛ saa nkurɔfo no wɔ gyidi kakra nanso wɔn gyidi no mu nyɛ den a ɛbɛma wɔakura wɔn mudi mu pintinn. Enti, na wɔbɛma wɔn dibea a ɛba fam wɔ ɔsoro. Ɛdefa asase ho no, na wɔn adwene yɛ wɔn sɛ kuw a ɛto so abiɛsa no mufo no yɛ “anokwafo a wɔtenaa ase ansa na Kristo reba,” te sɛ Abraham, Mose, ne wɔn a wɔaka no, na wobedi kuw a ɛto so anan no mufo, a wɔyɛ nnipa a wɔwɔ wiase nyinaa no so.\n16. Honhom fam hann bɛn na epuei wɔ afe 1923 ne afe 1932 mu?\n16 Ɔkwan bɛn so na honhom kronkron kyerɛɛ Kristo akyidifo kwan ma wobenyaa ntease a yɛwɔ nnɛ no? Wɔnam honhom fam hann a wɔdaa no adi nkakrankakra so na enyaa saa ntease no. Afe 1923 mu tɔnn na Ɔwɛn-Aban no kaa kuw bi a wonni anidaso sɛ wɔbɛkɔ soro na mmom wɔbɛtena asase so wɔ Kristo nniso ase ho asɛm. Wɔ afe 1932 mu no, Ɔwɛn-Aban no kaa Yonadab ( Yehonadab) a ɔde ne ho kɔbɔɔ Israel hene Yehu a na Onyankopɔn asra no sɛ ɔnko ntia atoro som no ho asɛm. (2 Ahe. 10:15-17) Ɔwɛn-Aban no kae sɛ, nnipakuw bi wɔ hɔ nnɛ a wɔte sɛ Yonadab, na ɛde kaa ho sɛ, saa kuw yi na Yehowa “de wɔn betwa Harmagedon” ma wɔatena asase so ha.\n17. (a) Honhom fam hann kɛse bɛn na epuei wɔ afe 1935 mu? (b) Nnipakuw kɛse no ho ntease foforo a nokware Kristofo nyae no kaa wɔn dɛn? (Hwɛ adaka a n’asɛmti ne “ Asɛm a Ɛmaa Akomatɔyam Kɛse” no.)\n17 Wɔ afe 1935 mu no, honhom fam hann kɛse bi puei. Wobehui wɔ nhyiam bi a wɔyɛe wɔ Washington, D.C. no ase sɛ, nnipakuw kɛse no yɛ wɔn a wɔbɛtena asase so, na wɔn ara ne nguan a wɔwɔ Yesu mfatoho a ɛfa nguan ne mmirekyi ho mu no. (Mat. 25:33-40) Nnipakuw kɛse no bɛka “nguan foforo” no ho. Wɔn na Yesu kaa wɔn ho asɛm sɛ: “Wɔn nso ɛsɛ sɛ mede wɔn ba.” ( Yoh. 10:16) Bere a J. F. Rutherford a na ɔrema ɔkasa no kae sɛ: “Yɛsrɛ sɛ wɔn a wɔwɔ anidaso sɛ wɔbɛtena asase so daa no nsɔre nnyina hɔ no,” atiefo no mu fã kɛse no ara sɔree! Ɔkae sɛ: “Monhwɛ! Nnipakuw kɛse no!” Asɛm yi kaa nnipa pii koma paa, efisɛ afei de, na wɔabehu anidaso a wɔwɔ.\nNnipadɔm a wɔbaa ɔmantam nhyiam a wɔyɛe wɔ afe 1935 wɔ Washington, D.C.\n“ASƐM A ƐMAA AKOMATƆYAM KƐSE”\nNNIPAKUW kɛse no ho ɔkasa a wɔmae wɔ May 31, 1935, wɔ Washington, D.C., U.S.A., nhyiam ase no kaa Onyankopɔn nkurɔfo koma kɛse. Momma yɛnhwɛ nsɛm a wɔn a na wɔwɔ nhyiam no ase no bi kae.\n“Ansa na afe 1935 reba no, na anuanom taa ka sɛ wontumi nhu sɛ wɔka wɔn a wɔasra wɔn no ho anaa. Mekae da a Onua Rutherford kaa ‘Nnipakuw Kɛse’ no ho asɛm no yiye paa. Ná mereboa ma wɔahohoro nkyɛnsee mu wɔ adidibea hɔ, na eduu bere a wɔrebɛma ɔkasa no, me nkutoo mekɔtenaa abrannaa bi so. Bere a Onua Rutherford kyerɛkyerɛɛ asɛm no mu yiye wiei no, ɔkae sɛ obiara a ogye di sɛ ɔka nnipakuw kɛse no ho no nsɔre nnyina hɔ. Ntɛm ara na mesɔree, na metotoo m’ani no, na ɛte sɛ nea atiefo no mu dodow no ara nso asɔre agyina hɔ. Efi saa da no, m’adwene asi me pi sɛ menka wɔn a wɔasra wɔn no ho. . . . Ɛyɛ me anigye sɛ meka nguan foforo no ho.”—Henry A. Cantwell.\n“Ná metaa te sɛ anuanom keka sɛ wontumi nhu sɛ wɔka wɔn a wɔasra wɔn no ho anaa wɔnka ho, enti asɛm no maa pii koma tɔɔ wɔn yam kɛse. Nanso, na wɔmpɛ sɛ wobegye atom sɛ wɔka nnipakuw kɛse no ho efisɛ na adwene a anuanom kura ne sɛ nnipakuw kɛse no mufo yɛ ‘kuw a wɔn gyidi sua.’ Nnipa pii kae sɛ wɔn koma atɔ wɔn yam, na bere a yebenyaa asɛm yi ho ntease foforo no, anuanom a afei na na wɔabehu wɔn gyinabea wɔ Yehowa anim no bɛyɛɛ nsi paa wɔ Yehowa som mu.”—Herman L. Philbrick.\n“Yɛtee nsɛm pii wɔ saa nhyiam no ase ma yɛn ani gyei kɛse. Ná yebetumi aboa nkurɔfo ma wɔanya anidaso sɛ wobenya daa nkwa wɔ asase so. Anuanom pii a na wodi Nkaedi [paanoo no, na wɔnom bobesa] no bi no behuu wɔn gyinabea, na wɔanni [paanoo no annom bobesa no bi] bio.”—John C. Booth.\n18. Henanom na Kristo akyidifo de wɔn adwene asi wɔn so wɔ asɛnka adwuma no mu, na dɛn na afi mu aba?\n18 Efi saa bere no, Kristo akyerɛ ne nkurɔfo kwan ma wɔde wɔn adwene asi wɔn a wɔbɛyɛ nnipakuw kɛse no mufo a wɔbɛboaboa wɔn ano ma wɔanya wɔn ti adidi mu wɔ ahohiahia kɛse no mu no so. Mfiase no, na ɛte sɛ nea nnipa a wɔreboaboa wɔn ano no nnɔɔso koraa. Bere bi, Onua Rutherford kae mpo sɛ: “Ɛte sɛ nea ‘nnipakuw kɛse’ no dodow renyɛ kɛse biara.” Nanso, seesei yenim sɛnea Yehowa ahyira otwa adwuma no so kɛse fi saa bere no! Yesu ne honhom kronkron aboa wɔn a wɔasra wɔn no ne “nguan foforo” a wɔka wɔn ho no ma wɔabɛyɛ “kuw biako” sɛnea Yesu kae no, na wɔabom resom wɔ “ɔhwɛfo biako” akwankyerɛ ase.\nNá Onua Rutherford ntumi nhu sɛnea nnipakuw kɛse no dodow bɛyɛ (Efi benkum kɔ nifa: Nathan H. Knorr, Joseph F. Rutherford, ne Hayden C. Covington)\n19. Dɛn na yebetumi ayɛ ma nnipakuw kɛse no dodow akɔ anim?\n19 Nnipa anokwafo mu dodow no ara bɛtena Paradise wɔ asase so daa, na Kristo ne 144,000 a ɔne wɔn bedi ade no adi wɔn so. So ɛnyɛ anigye sɛ yebedwinnwen sɛnea Kristo akyerɛ Onyankopɔn nkurɔfo kwan ma wɔabenya daakye ho anidaso a egyina Kyerɛwnsɛm no so ho? Hwɛ hokwan a yɛanya sɛ yɛbɛka saa anidaso no ho asɛm akyerɛ afoforo a yehyia wɔn wɔ asɛnka mu no! Nea ɛbɛyɛ na nnipakuw kɛse no dodow akɔ anim no, momma yɛmfa nsi nka asɛm no sɛnea yɛn nsɛm tebea bɛma yɛn kwan biara, na yɛnam so de ayeyi a ɛso bi nni ama Yehowa din!—Monkenkan Luka 10:2.\nNnipakuw kɛse no dodow renya nkɔanim bere nyinaa\nNea Yɛbɛyɛ na Yɛakɔ So Adi Ahenni no Nokware\n20. Nneɛma abiɛsa bɛn na ɛbom yɛ Satan ahyehyɛde no, na ɛfa nokware a Kristofo bedi ho dɛn?\n20 Bere a na Onyankopɔn nkurɔfo gu so resua Ahenni no ho ade no, na ɛho hia paa nso sɛ wohu nea wɔyɛ a ɛbɛkyerɛ sɛ wodi saa ɔsoro nniso no nokware. Eyi nti, wɔ afe 1922 mu no, Ɔwɛn-Aban no kae sɛ, ahyehyɛde abien na ɛwɔ hɔ; Yehowa ahyehyɛde ne Satan ahyehyɛde. Nneɛma a ɛbom yɛ Satan ahyehyɛde no ne aguadi, nyamesom, ne amanyɔsɛm. Ɛnsɛ sɛ wɔn a wɔtaa Onyankopɔn Ahenni a Kristo di so akyi no de wɔn ho hyehyɛ Satan ahyehyɛde no afã biara mu wɔ ɔkwan a ɛmfata so de twe wɔn ho fi Ahenni no ho. (2 Kor. 6:17) Ɛno kyerɛ dɛn?\n21. (a) Kɔkɔbɔ bɛn na akoa nokwafo no de ama Onyankopɔn nkurɔfo wɔ aguadi ho? (b) Wɔ afe 1963 mu no, asɛm bɛn na Ɔwɛn-Aban no ka faa “Babilon Kɛse” no ho?\n21 Akoa nokwafo no nam honhom fam aduan a wɔde ma yɛn no so ama yɛahu nsisi ne nyansakorɔn a ɛrekɔ so wɔ aguadi mu no, na wɔabɔ Onyankopɔn nkurɔfo kɔkɔ sɛ wɔnhwɛ wɔn ho yiye wɔ adedodowpɛ a abu so wɔ wiase no mu no ho. (Mat. 6:24) Saa ara na yɛn nhoma ahorow akɔ so aka nyamesom a ɛno nso yɛ Satan ahyehyɛde no fã no ho asɛm. Wɔ afe 1963 mu no, Ɔwɛn-Aban no kaa no pefee sɛ, ɛnyɛ Kristoman nkutoo na ɛyɛ “Babilon Kɛse” no, na mmom atoro som a ɛwɔ wiase nyinaa na ɛbom yɛ Babilon Kɛse no. Enti, sɛnea yebehu ɛho nsɛm pii wɔ nhoma yi Ti 10 no, wɔaboa Onyankopɔn nkurɔfo a wɔwɔ aman ne mmusuakuw nyinaa mu ma ‘wɔafi Babilon Kɛse no mu,’ na wɔatew wɔn ho afi atoro som nneyɛe nyinaa ho.—Adi. 18:2, 4.\n22. Wɔ Wiase Ko I no mu no, na Onyankopɔn nkurɔfo pii te asɛm a ɛwɔ Romafo 13:1 no ase dɛn?\n22 Na Satan ahyehyɛde no fã a ɛno ne amanyɔsɛm no nso ɛ? So nokware Kristofo betumi de wɔn ho ahyehyɛ akodi ne akameakame a ɛkɔ so wɔ aman ahorow so no mu? Bere a Wiase Ko I no rekɔ so no, na ntease a Bible Asuafo no wɔ ne sɛ ɛnsɛ sɛ Kristo akyidifo kum wɔn yɔnko nnipa. (Mat. 26:52) Nanso, anuanom pii tee asɛm a ɛwɔ Romafo 13:1 a ɛka sɛ yɛnyɛ osetie mma “atumfoɔ a wɔkorɔn” no ase sɛ wobetumi akɔ sraadi, ahyɛ asraafo ntade, na wɔakura akode mpo; nanso sɛ wɔka kyerɛ wɔn sɛ wonkum wɔn atamfo a, ɛnde ɛsɛ sɛ wɔde tuo no kyerɛ wim.\n23, 24. Bere a Wiase Ko II no rekɔ so no, na ntease bɛn na yɛwɔ wɔ Romafo 13:1 ho, na ntease a edi mũ paa bɛn na wɔboaa Kristo akyidifo no ma wonyae?\n23 Bere a na Wiase Ko II rebobɔ ba wɔ afe 1939 mu no, Ɔwɛn-Aban no kyerɛkyerɛɛ ɔfã biara a Kristofo nni wɔ wiase no nsɛm mu no mu kɔɔ akyiri. Asɛm no kyerɛkyerɛɛ mu pefee sɛ, ɛnsɛ sɛ Kristofo de wɔn ho hyehyɛ akodi ne akameakame a ɛrekɔ so wɔ Satan wiase mu no mu koraa. Akwankyerɛ pa a ɛbae wɔ bere a ɛfata mu bɛn ara ni! Ɛno nti, Kristo akyidifo no anni mogyahwiegu pii a ɛkɔɔ so wɔ ɔko no mu no ho fɔ te sɛ amanaman no. Nanso, efi afe 1929 no, yɛn nhoma ahorow no fii ase kyerɛkyerɛɛ mu sɛ atumfoɔ a wɔkorɔn a wɔaka wɔn ho asɛm wɔ Romafo 13:1 no mfa wiase sodifo no ho koraa, na mmom ɛfa Yehowa ne Yesu ho. Nanso, na yɛda so ara hia ɛho ntease a edi mũ.\n24 Honhom kronkron kyerɛɛ Kristo akyidifo no kwan ma wonyaa ntease a ɛte saa wɔ afe 1962 mu. Saa bere no, wontintim nsɛm bi wɔ Ɔwɛn-Aban a ɛbae wɔ November 15 ne December 1 no mu de kyerɛkyerɛɛ Romafo 13:1-7 no mu yiye. Afei, Onyankopɔn nkurɔfo bɛtee asɛm a na Yesu aka a nnipa pii nim no yiye a ɛfa atumfoɔ a yɛbɛbrɛ yɛn ho ase ama wɔn ho no ase. Yesu kae sɛ: “Muntua Kaesare de mma Kaesare, na muntua Onyankopɔn de mma Onyankopɔn.” (Luka 20:25) Seesei, nokware Kristofo te ase sɛ atumfoɔ a wɔkorɔn no yɛ wiase atumfoɔ, na ɛsɛ sɛ Kristofo brɛ wɔn ho ase ma wɔn. Nanso, wɔbrɛ wɔn ho ase ma wɔn kodu baabi. Sɛ wiase atumfoɔ ka sɛ yɛnyɛ biribi a Yehowa Nyankopɔn mpɛ a, yɛyɛ yɛn ade te sɛ asomafo a wɔtenaa ase tete no. Wɔkae sɛ: “Ɛsɛ sɛ yetie Onyankopɔn sɛ sodifo mmom sen nnipa.” (Aso. 5:29) Wɔ nhoma yi Ti 13 ne 14 no, yebesua nea enti a Onyankopɔn nkurɔfo mfa wɔn ho nhyehyɛ wiase no nsɛm mu ho ade pii.\nHwɛ hokwan a yɛanya sɛ yɛbɛka daa nkwa ho anidaso a ɛwɔ Bible mu no ho asɛm akyerɛ afoforo!\n25. Dɛn nti na w’ani sɔ akwankyerɛ a honhom kronkron de ama yɛn ma yɛate Onyankopɔn Ahenni no ase no?\n25 Wo de, susuw Ahenni no ho nsɛm a wɔakyerɛkyerɛ Kristo akyidifo mfe ɔha a atwam ni no ho hwɛ. Yɛabehu bere a wɔde Onyankopɔn Ahenni no sii hɔ wɔ soro ne sɛnea Ahenni no ho hia no. Yɛahu anidaso abien a ɛwɔ hɔ ma nnipa anokwafo no yiye—wɔn a wɔwɔ anidaso sɛ wɔbɛkɔ soro ne wɔn a wɔwɔ anidaso sɛ wɔbɛtena asase so. Na yenim nea yɛbɛyɛ de adi Onyankopɔn Ahenni no nokware ne ɔkwan a yɛbɛfa so abrɛ yɛn ho ase ama wiase atumfoɔ no sɛnea ɛfata. Enti bisa wo ho sɛ, ‘Sɛ Yesu Kristo ankyerɛ akoa nokwafo a ɔwɔ asase so no kwan ma wante nokwasɛm ahorow yi ase amfa ankyerɛkyerɛ a, anka mɛyɛ dɛn ahu?’ Hwɛ nhyira ara a yɛanya sɛ Kristo ne honhom kronkron no rekyerɛ yɛn kwan!\n^ nky. 7 Ansa na saa bere no reba no, na wosusuw sɛ anisoadehu no fa ɔko a ɛbɛkɔ so wɔ abosonsomfo a wɔwɔ Roma Ahemman no mu ne Roma Katolek Asɔre no ntam no ho.\n^ nky. 10 Wɔ June 1880 mu no, Ɔwɛn-Aban no kae sɛ 144,000 no yɛ honam fam Yudafo a ebedu afe 1914 no na wɔabɛyɛ nokware Kristofo no. Nanso, wɔ afe 1880 awiei no, wotintim ntease foforo a wɔanya no, na ɛde besi nnɛ wɔnyɛɛ nsakrae kɛse biara wɔ saa ntease a wonyae no mu.\nƐyɛɛ dɛn na nokware Kristofo behuu nokwasɛm a ɛfa afe 1914 ne sɛnea Onyankopɔn Ahenni no hia no ho?\nDɛn na ɛka wo koma ma woboa afoforo ma wɔbɛyɛ nnipa a Ahenni no bedi wɔn so wɔ asase so?\nSeesei, Ahenni no a yɛbɛkɔ so adi no nokware ne atumfoɔ a wɔkorɔn a yɛbɛbrɛ yɛn ho ase ama wɔn no ho ntease a ɛfata bɛn na yɛanya?\nDɛn na ɛma wugye di sɛ Kristo nam honhom kronkron so rekyerɛ ne nkurɔfo kwan ma wɔate Onyankopɔn Ahenni no ase?\n“Hwɛ! Me Ne Mo Wɔ Hɔ Nna Nyinaa”\nYesu mfatoho a ɛfa awi ne nwura bɔne ho no kyerɛ bere a ogufo bi guu aba, bere a enyinii ne twabere. Ntease foforo bɛn na yɛanya wɔ twabere no ho?\nYehowa Adansefo bɛboro 760,000 reka asɛmpa no wɔ Brazil. Ɛyɛɛ dɛn na Bible asuafo no fii otwa adwuma no ase wɔ South America?